Novi projekat Inovacionog centra Banjaluka: Ljetni kamp za preduzetnice | Banjaluka.net\nKroz projekat #go4digitalidentity, Inovacioni centar Banjaluka pruža podršku preduzetnicama u BiH koje su zbog pandemije virusa korona suočene sa poteškoćama u svakodnevnom poslovanju.\nPreduzetnice koje su prošle na konkursu ICBL, njih 15, učestvovaće na ljetnjem kampu koji će biti organizovan na Jahorini, od 21. do 23. septembra.\nUčesnicama će ovo biti prilika da nauče kako uz pomoć digitalnih alata doći do novih kupaca i svoju paletu proizvoda učiniti dostupnom na mrežama 24 sata.\nPreduzetnice će razvijati marketinške kampanje za svoje proizvode i usluge uz podršku mentorica sa dugogodišnjim iskustvom.\nKoliko su sva ova znanja važna ženama koje pokušavaju da opstanu na tržištu u vrijeme pandemije, govori i činjenica da je na konkurs stiglo četiri puta više prijava.\nProjekat #go4digitalidentity, ICBL realizuje uz podršku Ambasade Sjedinjenih Američkih država u BiH.\n– Nastojimo da podržimo žene preduzetnice u BiH i da im, posebno u vrijeme pandemije koja još uvijek vlada, omogućimo sticanje dodatnih znanja iz digitalnog marketinga, tako da kreiraju sadržaj koji će biti stalno interesantan auditorijumu. Želimo da im pomognemo da njihovi proizvodi i usluge počnu da “žive svoj život” na društvenim mrežama i kao krajnji rezultat da vidimo rast potražnje i prodaje – poručio je direktor ICBL-a Drago Gverić.\nDrago Gverić, FOTO: INOVACIONI CENTAR BANJALUKA/PROMO\nPolaznice na kampu očekuju intenzivna predavanja na temu procjene trendova, pravljenja godišnjeg marketing plana, komunikacije sa klijentima i oglašavanja; komunikacija i analitika u kombinaciji sa Omnichannel maloprodajom, brendiranjem i održivošću; učiće šta je to organski i plaćeni domet, kreiranje sadržaja i održavanje društvenih profila i za kraj strategiju digitalnog marketinga.\nTajnama zanata učiće ih Vesna Rodić iz kompanije m:tel, firme sa dugogodišnjom tradicijom i strategijom delovanja na tržištu, direktorica marketinške agencije Milena Mijatović, Mirjana Vladisavljević autorka koncepta Balkan top star, koji je odavno zaživio na društvenim mrežama i Jamila Milović Halilović sa decenijskim stažom u strateškom pristupu komuniciranju.\n– Očekujemo da ćemo imati sjajnu interakciju između predavača i polaznica jer nije tako česta prilika da se preuzetnice iz naše zemlje mogu susresti i ostvariti kontakt sa ženama koje godinama rade u sferi marketinga i komunikacije – ocijenio je Gverić.\nUčesnice će kroz dvodnevni trening proći glavne segmente digitalnog marketinga, nakon čega im sljeduje samostalni rad na razvoju kampanje uz podršku trenera.\n– Svoju kampanju će predstaviti tročlanom žiriju koji će da ocijeni najbolje. Biće dodijeljne tri nagrade u iznosu po 3.000 KM, kako bi učesnice svoju kampanju mogle da plasiraju na trižšte kroz iskustvo koje su stekle tokom projekta – najavio je Gverić.\nUčesnice ljetnjeg kampa već su se upoznale ovog mjeseca, putem zum platforme i vebinara koji su za njih bili organizovani.\nVebinare na kojima je bilo riječi o digitalnom marketingu i aspektu finansija kao veoma bitnom segmentu u planiranju marketinških aktivnosti, načina prodaje i određivanja cijene, vodile su vlasnica agencije za digitalni marketing Brankica Raković i docent na Univerzitetu u Banjaluci Željana Jovičić.


I Gornja Gorica dobila novo dječije igralište i sportski poligon | Aktuelno\nI Gornja Gorica dobila novo dječije igralište i sportski poligon\nVuković je istakao da je tokom prethodne godine urađeno mnogo toga na području ove mjesne zajednice i da će se takav odnos Glavnog grada nastaviti, te kazao da bi radovi na izgradnji bulevara kroz Gornju Goricu trebalo da otpočnu do kraja mjeseca\nGradonačelnik Ivan Vuković sa saradnicima obišao je novo dječije igralište i sportski poligon u Ulici Miloja Pavlovića u Gornjoj Gorici.\nVuković je tom prilikom kazao je da je donedavno zapušten prostor preuređen u jednu lijepu multifunkcionalnu površinu koja će služiti za druženje i igru naših najmlađih sugrađana.\nOn je istakao da je tokom prethodne godine urađeno mnogo toga na području ove mjesne zajednice i da će se takav odnos Glavnog grada nastaviti, te kazao da bi radovi na izgradnji bulevara kroz Gornju Goricu trebalo da otpočnu do kraja mjeseca.\n“Stvorili smo sve planske pretpostavke za početak izgradnje bulevara kroz Gornju Goricu i imamo uvjeravanje Uprave za saobraćaj da će radovi početi do kraja mjeseca, čime bismo zaokružili ovaj investicioni ciklus i preporodili ovaj dio grada”, zaključio je Vuković.\nDirektorica gradskog preduzeća Zelenilo Daca Popović podsjetila je da je do sada izgrađeno 30 dječijih igrališta, te da će gradska uprava nastaviti sa tom praksom.\nGradska preduzeća Agencija za stanovanje, Putevi i Komunalne usluge su dala značajan doprinos prilikom izgradnje dječijeg igrališta i sportskog poligona koji je upotpunio sadržaj ovog dijela grada.


Zaštita od porodičnog nasilja u sistemu zdravstva u Crnoj Gori - EUIC Podgorica\nPodgorica, 20. april 2018. – Ljekari u Crnoj Gori treba da prijave svaku povredu za koju se sumnja da je nastala nasiljem u porodici, poručeno je sa okruglog stola „Zaštita od porodičnog nasilja u sistemu zdravstva u Crnoj Gori“ u EU info centru.\nDirektorica SOS Podgorica Biljana Zeković rekla je da se često dešava da se vide povrede na djetetu, a da se uopšte ne obrati pažnja da bi roditelj mogao da uradi tako nešto, i dodala da je postoji velika dilema zdravstvenih radnika da li da prijave sumnju za nasilje.\n„To je suštinski problem, vrlo često dobijamo odgovor od ljekara šta ako se na kraju ispostavi da povrede nije nanio roditelj, onda se oni loše osjećaju, ili će možda imati neprijatnosti sa porodicom“, rekla je Zeković na okruglom stolu. Prema njenim riječima, takve stvari moraju da se prevaziđu.\nLjekar iz Zavoda za hitnu medicinsku pomoć Miloš Ivanović je kazao da se svakodnevno susreće sa svim oblicima nasilja, uključujući i porodično nasilje. Ivanović je rekao da sva medicinska dokumentacija i pristup zdravstvenog radnika pacijentu mora da bude suptilan, pažljiv, tačan. On je naveo da je tačno ispisivanje medicinske dokumentacije vrlo bitno, da bi se na taj način pomoglo kolegama iz tužilaštva i suda.\nSudija za prekršaje u Podgorici Milorad Popović je kazao da zaštitne mjere u državi nijesu zaživjele u pravom smislu riječi, pa se izriče mjera o obaveznom psihijatrijskom liječenju u zdravstvenoj ustanovi zatvorenog tipa ili liječenje na slobodnom.\nJovana Dacić iz Centra za socijalni rad rekla je da je vrlo važna multidisciplinarna i multisektorska saradnja instutcija u rješanjanju nasilja u porodici.\n„U skladu sa protokolom o zaštiti od nasilja, formirani su multidisciplinarni timovi, čija je funkcija da se zajedničkom saradnjom riješi na najadekvatniji način pojedini slučajevi i da se žrtvi pruži optimalna i maksimalna pomoć”, kazala je Dacić.\nOna je navela da je Centar za socijalni rad ustanova koja žrtvi pruža materijalnu i nematerijalnu pomoć, smještaj i druge usluge u skladu sa Zakonom o socijalnoj i dječjoj zaštiti, kao i Zakonom o zaštiti od nasilja u porodici.\n„U našoj praksi se susrećemo sa kompleksnom problematikom, a to nije samo pitanje nasilja u porodici, već i pitanje zanemarivanje djece, psihičko i fizičko zlostavljanje djece“, rekla je Dacić.\nOkrugli sto je organizovan u okviru projekta “HealthUP“ koji je finansiran od strane Delegacije Evropske unije u Crnoj Gori, a ima za cilj jačanje partnerskog dijaloga i saradnje između vladinog i nevladinog sektora u oblasti zdravstva. Cilj dvogodišnjeg programa je da se dodatno osnaže i ojačaju organizacije civilnog društva kako bi sistem zdravstvene zaštite bio efikasniji i više okrenut potrebama pacijenata.


Nagrada “Andrićevom stazom” Srđanu Milićeviću | Palelive.com\nPočetna Regija Višegrad Nagrada “Andrićevom stazom” Srđanu Milićeviću\nVIŠEGRAD – Književniku Srđanu Milićeviću danas je na manifestaciji “Višegradske staze” dodijeljena nagrada “Andrićevom stazom” za najbolju knjigu pripovjedaka.\n“Andrić je nama piscima srpskog jezika svetionik, orijentir, utjeha i dar, ali na izvjestan način prokletstvo i noćna mora”, rekao je Milićević.\nU okviru ovogodišnje “Višegradske staze” Srpsko prosvjetno i kulturno društvo “Prosvjeta” predstavilo je “Spomenicu 1914-2014” akademika Vojislava Maksimovića i najnovije kalendare Prosvjete i Nove Zore.\nPromovisana je i posthumno objavljena knjiga Bojana Maksimovića “Neko putuje noćas”, o kojoj je govorila profesor srpskog jezika Miljana Pecikoza.\n“Pjesnik Bojan Maksimović nije bio rob neke zadate forme, ali je naglasak stavio na suštinu onoga o čemu govori, refleksivne, rodoljubive, socijalne, pa i ljubavne pjesme našle su svoje mjesto u ovom rasadniku talenta”, rekla je Pecikoza.\nOna je dodala da se čitanjem zbirke “Neko putuje noćas” može prepoznati pjesnikova težnja da prikaže koliko je slobodan um stiješnjen slijepim okvirima svakodnevice.\nU okviru programa “Višegradske staze” danas će višegradski pjesnici Društva “Most” u 17.00 časova svoje stihove govoriti na Bikavcu, a potom u 20.00 časova u porti manastira Dobrun biće održano tradicionalno pjesničko veče.\nSutra, trećeg dana “Višegradske staze” u 11.00 časova biće promovisan roman Mirka Demića “Po(v)ratnički rekvijem”, a potom i nova izdanja Izdavačke kuće “Čigoja štampe” iz Beograda.\nOvogodišnja “Višegradska staza” završava se sutra monodramom “Poslednja šansa” Favi teatra iz Beograda.\nPrethodni članakObilježene 23 godine od formiranja “Zvorničke brigade”\nNaredni članakOtvoren festival dječijeg folklora


Izložba Veštice - istorija proganjanja u KCB-u\nNaslovna » Izlasci » Izložbe » Izložba Veštice – istorija proganjanja u KCB-u\nAh Neša 20. juli 2013. Izložbe Komentari su isključeni na Izložba Veštice – istorija proganjanja u KCB-u\nRadno vreme je od 12.00 do 20.00, a nedeljom je zatvoreno.\nPostavka je nastala kao rezultat višegodišnjeg istraživanja na temu progona i nasilja kroz istoriju civilizacije. Umetnici okupljeni oko kolektiva Omen teatra svoje radove zasnovali su na prikupljenim istoriografskim podacima i savremenim naučnim istraživanjima, ali i ličnim ispovestima žrtava nasilja.\nMultimedijalna izložba koja se sastoji iz dve paralelne postavke, teži ka prikazivanju procesa, specifičnih aspekata i razotkrivanju elemenata koji sačinjavaju konflikte, manipulacije, proganjanja i „kažnjavajuća društva“. Analitički i istraživački pristup pri bavljenju raznim istorijskim materijalima i dokumentima imali su za cilj otkrivanje simboličke sfere nasilja i destrukcije koje se zasnivaju na depersonalizaciji žrtve.\nUčesnici projekta su dalje transponovanjem tih simbola i sadržaja u svoju umetničku repliku stvorili novi jezik tumačenja i interpretacije. Ovim postupkom, a koristeći različite medije za svoj izraz, umetnici posmatraču omogućavaju da uoči složenost krizne društvene stvarnosti i da se odupre afektivnom i impulsivnom pravljenju izbora.\nNamera projekta je da pokaže važnost i složenost teme progona koristeći dubinske i naučne analize, a rezultati tog istraživanja prerasli su u umetničke forme i izraze. Cilj procesa je pomoć društvu da u svim svojim segmentima (obrazovnim, kulturnim, naučnim, političkim i dr.) postane svesno rizika i opasnosti koje određeni oblici društvenog ponašanja nose, i tako na vreme prepozna situacije koje se mogu oteti kontroli i povesti ljude na put nasilja i mržnje.\nProgon kao oblik ljudskog ponašanja star je koliko i čovek sam. Princip progona je bio prisutan u svim društvima kroz istoriju bez obzira koliko su pojedine civilizacije bivale razvijene, koji im je geografski položaj ili koje im je bilo društveno uređenje ili religija. Centralna tema izložbe se ne bavi pojedinačnim primerima progona, nego da pokušava da opiše i razotkrije sisteme koji do progona dovode, te da ukaže na njihovu aktuelnost i u današnjim danima.\nU četvrtak, 1. avgusta, u Kulturnom centru Rex biće otvoren drugi deo izložbe. (danubeogradu.rs)\nTagovidub izlasci izložbe kcb pop-up galerija vesti veštice\nPrethodni Yedo Gibson u KC Drugstore\nSledeći Singidunum: Druženje sa Dušicom Milošević


Reagujući na medijske objave prema kojima je "Kappa Star" ponudio članovima "Kraš-ESOP" 1.075 kuna za deonicu, u "Kraš-ESOP" navode da je jedina ponuda koju su primili, ponuda Mesne industrije braće Pivac, i to 23. novembra 2019. godine u kojoj ističe zainteresovanost za dalje sticanje deonica "Kraša", koje bi im omogućilo efikasno sprovođenje strateških ciljeva u pogledu "Kraša" koje je istakla u ponudi za preuzimanje.\nFoto: Zdravko T / shutterstock\n"Budući da je društvo MI braća Pivac d.o.o. prihvatilo sve uslove 'Kraš-ESOP', sklopljen je ugovor o prodaji i prenosu deonica, kao i sporazum o socijalnom partnerstvu", kaže se u saopštenju.\nNapominje se da je "Kraš-ESOP" društvo zatvorenog tipa, čiji članovi mogu biti isključivo zaposleni u "Krašu" i njegovim povezanim društvima te da su bili informisani i konsultovani pre donošenja odluka, u skladu s propisima koji regulišu delatnost društva.\n"Mesna industrija Braća Pivac" i "Kraš-ESOP" sklopili su u subotu, 23. novembra, ugovor o kupoprodaji i prenosu deonica, čime je "MI Braća Pivac" stekla kontrolni deonički paket u "Krašu".\n"MI Braća Pivac" kupila je od "Kraš-ESOP", odnosno od malih akcionara, 276.441 redovnu deonicu, koje predstavljaju 18,44 odsto temeljnog kapitala "Kraša".\n"Kraš-ESOP" deonice je prodao po ceni od 861,20 kuna po deonici, odnosno po ukupnoj ceni od 238,1 miliona kuna za sve deonice.\nSrpski preduzetnik Nebojša Šaranović, vlasnik "Kappa Star Limiteda", koji je uz Braću Pivac imao najviše uzgleda da preuzme "Kraš", ocenio je da su Braća Pivac i ESOP delovali usklađeno.


Tepić i Radić brane boje RS u Novom Sadu | Moj Kotor Varoš\nHomeSportTepić i Radić brane boje RS u Novom Sadu\n06/12/2018 Moj Kotor Varoš Sport 0\nMladi rukometaši iz Kotor Varoša i članovi banjalučkog Borca Božo Tepić i Zoran Radić dobili su poziv selektora reprezentacije RS za nastup na turniru u Novom Sadu.\nTurnir će biti odigran u nedjelju u sklopu obilježavanja 100 godina prisajedinjenja Vojvodine Kraljevini Srbiji.\nTepić i Radić su redovni učesnici svih reprezentativnih akcija i do sada su svaki put opravdali povjerenje tako da je novi poziv nastavak tog niza. Snažni bek Tepić i odlični golman Radić imaće priliku da se dokažu i pred novosadskom publikom, a turnir neće promaći ni oku rukometnih stručnjaka koji prate mlade igrače u regionu.\nTurnir organizuju Vlada RS, Vlada Vojvodine, Pokrajinski sekretarijat za sport i omladinu i Rukometni savez Vojvodine. Na turniru će nastupiti i reprezentacije regiona iz Vojvodine – Bačke, Banata i Srema, a za njih će igrati dječaci i djevojčice rođeni 2002. godine i mlađi.


BEOGRAD - Projekat kojim je Srbija konkurisala kod Global fonda za sredstva koja bi bila usmerena na prevenciju HIV/EIDS-a od 2007. do 2011. godine, odbijen je zbog tehničkih grešaka. Srbija zbog toga neće dobiti 5,5 miliona dolara za ovu oblast. Iz Ministarstva zdravlja kažu da je donacija Global fonda najmanja donacija koja je usmerena na prevenciju HIV-a u ovom regionu i da bez ovih sredstava, zahvaljujući stečenim znanjima, možemo nastaviti da se uspešno bavimo ovim problemom.\nPrema rečima dr Ivane Mišić, višeg savetnika ministra zdravlja i sekretara Komisije za borbu protiv HIV-a, radna grupa koja je radila na projektu biće revidirana na sledećem sastanku Saveta za praćenje projekta u oblasti HIV-a i tuberkuloze.\n- Predlog projekta radne grupe dostavljen je Global fondu. Projekat je odbijen, ali su nas obavestili da sa dorađenim projektom možemo učestvovati u sledećoj rundi. Global fond je polovinom godine objavio da im nedostaje 300 miliona dolara za ostvarivanje projekata u petoj rundi koji se odnosi na period od 2007. do 2011. godine. Da smo to znali, možda ne bismo ni konkurisali - kaže dr Mišić.\nStručnjaci ističu da je epidemija side kod nas pod kontrolom i da nema mesta panici. Sredstva Global fonda, koje je naša zemlja dobila za period od 2003. do 2006. godine, korišćena su za prevenciju, a ne za lečenje ove bolesti. Radilo je na poboljšanju informisanosti stanovništva o HIV-u, kao i unapređenju besplatnog savetovanja i testiranja na HIV, ali su obavljana i savetovanja i testiranja 3.000 trudnica na HIV.\nU našoj zemlji, zaključno sa 31. oktobrom, registrovano je 2.003 HIV pozitivne osobe. Od tog broja 1.280 je obolelo od side, a tokom 2005. godine registrovano je i 90 novih HIV pozitivnih osoba.\n- Kod nas je savremeno lečenje dostupno svima i troškove lečenja snosi Fond za zdravstveno osiguranje. Kombinovana terapija košta oko 1.000 evra mesečno. Sada lečimo oko 600 pacijenata. Kod naših pacijenata u oko 60 odsto slučajeva, kada prvi put dođu na pregled, bolest je već u poodmaklom stadijumu. Cilj nam je da se bolest dijagnostikuje što ranije, jer tada je i verovatnoća preživljavanja i kvalitetnijeg života mnogo veća - kaže dr Đorđe Jevtović iz Instituta za infektivne i tropske bolesti.


Svetski šampioni SMS poruka proglašeni na LG Mobile World Cup\nSvetski šampioni SMS poruka proglašeni na LG Mobile World Cup – Personal magazin\nŽenski dvojac iz Paname osvojio 100.000 američkih dolara i titulu najbržih i najpreciznijih na svetu u disciplini pisanja SMS poruka. LG Electronics (LG) proglasio je danas pobednike drugog po redu…\nŽenski dvojac iz Paname osvojio 100.000 američkih dolara i titulu najbržih i najpreciznijih na svetu u disciplini pisanja SMS poruka.\nLG Electronics (LG) proglasio je danas pobednike drugog po redu svetskog prvenstva u brzom i preciznom pisanju SMS poruka LG MOBILE WORLDCUP WORLD CHAMPIONSHIP 2010-2011 na kome su trijumfovale Cristia Sales Ancines (20 godina) i Jennifer Sales Ancines (15 godina) iz Paname. Takmičenje je održano u istorijskom zdanju Gotam gradske skupštine u Njujorku, gde su nove šampionke izborile pobedu u konkurenciji takmičara iz 16 zemalja i osvojile nagradu u vrednosti od 100.000 američkih dolara.\n„Oduševljene smo, pobedili smo neke od najboljih na svetu,“ rekla je Cristina Sales Ancines. „Uspostavljanje novih prijateljstava sa ljudima iz čitavog sveta i učešće na ovom uzbudljvom takmičenju je iskustvo koje ćemo pamtiti do kraja života.“\nLG Mobile Worldcup je postao primer globalnog događaja koji promoviše nove forme savremene mobilne kulture. Više od 13 miliona ljudi do sada je učestvovalo na ovom takmičenju. O njegovoj popularnosti najbolje govori i podatak da su na LG Mobile Worldcupu 2008. godine učestvovale 4 zemlje, dok je ove godine bilo predstavnika iz čak 16 zemalja.\n„LG Mobile Worldcup nam je ostavio dragocene momente kojih ćemo se sećati tokom čitavog života. Kompanija LG će nastaviti da razvija ovo jedinstveno takmičenje koje korisnicima pruža nesvakidašnje iskustvo korišćenja najnovijih i najnaprednijih mobilnih tehnologija“, izjavio je Dr Jong-seok Park, predsednik i izvršni direktor kompanije LG Electronics Mobile Communications.\nTokom šampionata takmičari su bili u prilici da pokažu svoje umeće u kucanju SMS poruka koristeći novi LG Chocolate BL20 i LG Town GT350, zvanične telefone LG Mobile Worldcup-a. Takmičari iz Koreje su zauzeli drugo mesto i nagradu u vrednosti od 20.000 američkih dolara, dok je brazilski tim osvojio treće mesto i iznos od 10.000 dolara. U svakoj rundi takmičari su imali zadatak da na svojim telefonima, bez greške, ispišu rečenice prikazane na LG plazma ekranima.\nTakmičari su takođe pokušali da obore Ginisov rekord u najbržem kucanju poruka na QWERTY tastaturi mobilnog telefona. Cheong Kit Au iz Australije je obezbedio svoje mesto u čuvenoj knjizi rekorda, otkucavši 264 slovna karaktera za jedan minut i 17 sekundi, nadmašivši prošlogodišnjeg šampiona i Ginisovog rekordera Pedra Matiasa za čak 43 sekunde.\nSelekcija finalista za LG Mobile Worldcup započeta je nacionalnim takmičenjima u brzom kucanju SMS poruka koja su održana u 16 zemalja: Argentini, Australiji, Brazilu, Čileu, El Salvadoru, Gvatemali, Hondurasu, Indoneziji, Koreji, Maroku, Nikaragvi, Panami, Portugalu, Južnoj Africi, Tajlandu i SAD-u. Na finale koje je održano u Njujorku pozvano je 33 najuspešnijih takmičara sa nacionalnih prvenstava.\nSvetski šampioni SMS poruka proglašeni na LG Mobile World Cup was last modified: January 28th, 2011 by Redakcija\nLGLG ElectronicsLG Mobile World CupSMS poruke\nKonferencije e-Razvoj 2011\nERICSSON objavio rezultate za poslednji kvartal 2010. godine


Dobro je znati… kako podstaći prodaju osiguranja života - KapitalExtra\nDobro je znati… kako podstaći prodaju osiguranja života\nDa bi se podstakao razvoj osiguranja života, neophodno je, između ostalog,\nposegnuti za merama poreske politike. S obzirom da je poreski tretman premija osiguranja života nepovoljan, trebalo bi izvršiti izmene Zakona o porezu na dohodak građana kako bi se obezbedio određeni podsticaj i to na jedan od sledeća dva načina: ili da se premije osiguranja života izuzmu iz osnovice za oporezivanje u kom slučaju bi se porez na osiguranu sumu platio prilikom isplate prihoda (tzv. Porez na prihode iz osiguranja lica); ili da, kao što je to slučaj u SAD-u, premije osiguranja života budu uključene u osnovicu poreza, s tim da isplate osigurane sume ostanu neoporezovane.\n2. Trebalo bi sprovesti rigoroznu kontrolu u zastupničkim mrežama zato što je na domaćem tržištu osiguranja još uvek prisutna jaka „multilevel“ struktura zastupnika, koji posluju bez odgovarajućih licenci i bez kompetentnosti a pod okriljem lica i agencija koje imaju dozvolu NBS. Oni prodaju i polise inostranih osiguravajućih kuća tako nanoseći veliku štetu domaćem tržištu.\n3. S obzirom da je granica od 1000 EUR godišnje premije kao kriterijum za identifikaciju,\nevidentiranje i prijavljivanje lica, shodno Zakonu o sprečavanju pranja novca, postavljena suviše nisko u odnosu na svoju svrhu, to bi trebalo izvršiti izmenu ovog Zakona. Ovo se mora imati u vidu i zbog činjenice da bi takva praksa dovela i do odliva premija u one zemlje gde se ne zahteva potpisivanje izjave o poreklu sredstava za plaćanje premije od 1000 EUR.


Devet neverovatnih meseci Bogdana Bogdanovića - Ostatak Sveta\nHomeIgraciDevet neverovatnih meseci Bogdana Bogdanovića\nFebruary 18, 2018 DM Igraci 5\nBogdan Bogdanović iza sebe ima devet meseci iz snova, pošto je u tom vremenskom periodu osvojio mnogo toga. Košarkaš Sakramento Kingsa osvojio je Evroligu, bio je izabran u najbolju petorku takmičenja, potom je bio šampion domaće lige sa Fenerbahčeom gde je proglašen i za MVP.\nUsledilo je takmičenje sa reprezentacijom Srbije – Evrobasket. U odsustvu mnogih košarkaša Bogdanović je bio pravi lider tima i vodio je Srbiju do srebrne medalje. Uz to bio je i član najbolje petorke na šampionatu.\nUsledilo je novo iskustvo za Bogdanovića, NBA liga. Nametnuo se odmah ka lider ekipe, pogodio je za pobedu Kingsa protiv najboljeg defanzivca lige i najbolje ekipe NBA.\nTo su čelnici najjače lige na svetu prepoznali i pozvali ga na Ol-star da nastupa na utakmici “Zvezda u usponu”. Bogdanović je predvodio tim sveta do pobede, a na kraju mu je uručena i nagrada za MVP utakmice.\nSve to popisao je popularni Tviter nalog “HoopsHype”, a zanimljivo da je ovaj tvit “fejvovao”, odnosno lajkovao najbolji Evropljanin svih vremena u NBA ligi – Dirk Novicki.\nNot bad. pic.twitter.com/6puu56HEiZ\n— HoopsHype (@hoopshype) 17. veljače 2018.\nNeverovatnih devet meseci je iza Srbina, a to je prepoznao i Novicki koji bi mogao da dobije pravog naslednika u najjačoj ligi sveta.\nBogdan uspješno operiran - Ostatak Sveta


Vučić o zakonu o eksproprijaciji\nKako navodi, sasvim mu je jasno da ne možemo da se dogovorimo u narednih ni 10 dana, ni u narednih mesec dana kako taj zakon treba da izgleda.\n- Pa neka se u budućnosti dogovaraju svi oni koji misle kako treba da izgleda, naše je pre svega da vidimo da se taj zakon isključi iz pravnog prometa, i tražimo način kako da to izvedemo u skladu sa Ustavom Srbije - rekao je Vučić.\nKako je rekao, rešenje je pronađeno.\n- Pripremamo ceo paket, našli smo rešenje. Spremam dodatne provere da ne bismo izašli sa nečim što je protivustavno. Važno je da pokušamo da uradimo sve što je u našoj moći, da saslušamo ljude, kao što sam ih slušao u Gornjim Nedeljicama. Treba da vidimo kako da pronađemo rešenja - rekao je Vučić.\n- Kako da isplatimo za nelegalne objekte? Ne tražimo takva rešenja, jer je oko toga nemoguće dogovoriti se. Kada dodju vremena u kojima nemoguća rešenja postaju normalna, onda o tome bolje da ne razgovaramo - rekao je Vučić i ponovio da će najkasnije do četvrtka ujutro izaći sa rešenjem.\n"Neću podržavati obojene revolucije"\nGovoreći o protestima, on kaže da nema nikakvog straha.\n- Nikada neću podržavati obojene revolucije, jer su uvek spolja izvedene i organizovane, ali da sam formirao neki tim, niti mislim da smo blizu toga, niti mislim da je to moguće, niti je relano, niti me to zanima u krajnjoj liniji. Već me zanima šta će neko za 50 godina da govori o nečemu šta smo uradili za građane - naveo je Vučić.\nOn je tako odgovorio na pitanje o tome da li se "zajedno sa Rusijom formira radna grupa protiv obojenih revolucija".\n- Za tri i po meseca će biti izbori, ali treba dobiti na tim izborima glasove građana - naveo je on.\nNavodi i da nije naivan da mislim "da organizatori skupova nemaju isključivo jedan cilj, a to je moja glava".\n- Nemam problem sa tim, jer je i takav cilj pošten, ali da bi pošteno bilo i da oni koji skupove organizuju, to otvoreno i kažu građanima. Nemojte da lažete narod, da su u pitanju dva zakona, o referendumu i ekproprijaciji, jer to nije problem. Ako rešimo to, hoćete li da prestanete? Nećete. Osim što ćete da izgubite podršku običnog naroda - rekao je Vučić.\nKaže da je uveren da će građani Srbije izabrati "budućnost u kojoj se grade mostovi, a ne u kojoj se blokiraju. Kaže i da je na protestima bio značajan broj ljudi na nivou cele Srbije - 31.000.\n- Proporcijalno, po broju stanovnika, najviše ih je bilo u Novom Sadu. U Beogradu, ukupno 8.000, najviše kod Centra Sava 4.190. To je veliki broj ljudi, jer to nisu samo partijski funkcioneri, već ljudi koji su stvarno zabrinuti, i sa njima moramo da razgovaramo - naveo je Vučić.\nI u SNS zabrinutost zbog rudnika\nOn je napomenuo i da postoje sistemi za preborjavanje i da ni za jednog čoveka nisu slagali. Kaže i da, pored značajnog broja ljudi koji su izašli jer su zabrinuti za životnu sredinu, postoji deo istih onih sa ranijih protesta, ista su im lica samo su im noviji kaputi i cipele, jer je Srbija napredovala".\nKaže i da je kod partijskih istomišljenika i članova SNS primetio zabrinutost zbog rudnika, i da to nema veze sa partijskom pripadnosću, i da se i njima treba obratiti. Najvio je da će zato sutra ili prekosutra biti pripremljen odgovor.\nIstakao je i da stvari idu dobro i da Srbija neće preći 58 odsto javnog duga u odnosu na BDP ove godine , što je "gotovo neverovatan uspeh". Kaže da postoji samo problem u desetak lokalnih samouporava koje će morati da promene ponašanje.\nRekao je i da se policija neće pojavljivati na blokadi autoputa i puteva u Srbiji koji su najavljeni za subotu, "jer su to protivzakonite radnje i policija ne može nekoga da štiti u tom protivzakonitom postupanju".\n- Ne može policija da štiti nekog u protizakonitom delovanju, ne može policija da zauzima autoput, ako dođete i prijavite protest ispred zgrade Skupštine ili vlade, policija će obezbedjivati institucije - istakao je on, dodavši da "zaustavljanje vozila na autoputu nikada ne može da bude u skladu sa zakonom i zato policija ne može da izađe, jer ona čuva zakon".\nVučić je naveo i da će u četvrtak biti doneta i odluka kako i koliko novca će biti izdvojeno za zaštitu životne sredine. Spreman je, kaže, da "razgovara sa ljudima koji nisu političari koji su pokrali ovu zemlju, uzeli pare od Rio Tinta i sad protestuju protiv te kompanije".\nPodsetio je na neke "koji su prodali dva placa za više 717 miliona evra Rio Titnu, a sada, kaže, predvode proteste protiv te kompanije".\nSa zahtevima na izbore\nUpitan o Zakonu o referendumu, Vučić je rekao da u njemu nije video ništa sporno, ali da sada čuje da druga strana ima primedbe na visinu taksi za narodnu inicijativu. Ističe, da nema ništa protiv da se i tome razgovara ako su takse problem.\nPrimetio je, kako kaže, da organizatori protesta spremaju neke nove političke zahteve, pa im je poručio da za te zahtve, kako kaže, imaju predstojeće izbore.\n- Sa tim političkim zahtevima nek izađu pred narod 6. aprila, pa nek narod kaže - rekao je Vučić.\n"Siguran sam da tužilaštvo radi svoj posao"\nVučić je rekao i da veruje da "tužilaštvo radi svoj posao kada je reč o batinašu koji je pokušao da ubije bageristu na mostu u Šapcu". Taj batinaš, rekao je Vučić, nije samo pesnicama pokušao da ubije čoveka koji je upravljao bagerom, već nosio i gvozdeni čekić.\n- Siguran sam da će tužilaštvo to da ispita - rekao je Vučić.\nVUČIĆ I ALABAR OBILAZE ZAVRŠNE RADOVE NA KULI BEOGRAD Na poslednjem spratu od ukupno 40, biće najviši vidikovac u prestonici (UŽIVO)\nKazao je i da je u subotu, tokom njegove posete Jadru i razgovoru sa meštanima, tamo bilo i članova SNS koji su, kaže, prema njemu bili najoštriji.\n- Kada se obraćate običnim ljudima morate o njihovim interesima da vodite brigu za razliku od onih koji o njima nisu vodili brigu - rekao je predsednik.\n"Priština ne želi razgovore"\nGovoreći o dijalogu Beograda i Prištine, Vučić kaže da je "Priština je ta koja ne želi da razgovara".\n- Mi spremni da potpišemo sporazum o nestalim osobama. Želimo rezultate. Ali zvanično mogu da kažem da Priština ne želi uopšte da razgovara sa nama - istakao je on.\nŠto se novih provokacija tiče, kaže da još nije upoznat šta se desilo na severu KiM, ali da nikada nije imao sumnje da će raditi na pokušaju da nas izazovu na svaki način.\n- Verujem u smirenost i trpeljivost našeg naroda, ali sam i siguran da neće pokušavati, bar ne u ovom trenutku, da idu u ozbiljnije akcije protiv našeg naroda - kaže, i dodaje da je "Priština do sada pogazila sve sporazume i dogovore sa predstavnicima međunarodne zajednice da se posete dopuštaju u skladu sa Briselskim sporazumom".\nKako je naveo, nije znao da je Savet za borbu protiv korupcije telo koje donosi odluke da li je nešto drobro ili ne, tumače Ustav...\nPredsednik Srbije Aleksandar Vučić obišao je danas radove na "Beogradu na vodi" zajedno sa predsednikom kompanije ''Eagle Hills'' Mohamedom Alabarom, ministarom finansija Sinišom Malim, gradonačelnikom Beograda Zoranom Radojičićem i zamenikom gradonačelnika Goranom Vesićem.


Cene stoke i stočne hrane za period 21-25.06.2019. | Agromedia\nCene stoke i stočne hrane za period 21-25.06.2019.\nRast cene jagnjadi protekle nedelje zabeležen je na području Požarevca i Smedereva, do su tovne svinje bile jeftinije u Požarevcu i Kragujevcu, a skuplje u Pančevu, Loznici i Šapcu. Niže su bile cene teladi u Kraljevu i Vranju.\nNižu prodajnu cenu teladi SM rase do 160 kilograma evidentiran je u Kraljevu, pošto je dominirao iznos od 480 din/kg. Telad SM rase do 160 kilograma bila su jeftinija i na stočnoj pijaci u Vranju. Dominirao je iznos od 430 din/kg. Otkupne cene tovnih bikova preko 500 kilograma SM rase i krava za klanje iste rase bile su više u odnosu na predhodni period u klanicama na području Loznice. Kod tovnih bikova je dominirao iznos od 240 din/kg, dok je najčešća otkupna cena krava za klanje iznosila 140 din/kg.\nU klanicama na području braničevskog regiona evidentiran je rast otkupne cene teladi SM rase do 160 kilograma pošto je dominirao iznos od 370 din/kg. Na stočnoj pijaci u Požarevcu je došlo do rasta prodajnih cena teladi SM rase na 380 din/kg i tovne junadi SM rase od 350 do 480 kilograma na 220 din/kg. Klaničari sa područja južnobanatskog regiona otkupljivali su jedino tovnu junad preko 480 kilograma po ceni od 240 din/kg.\nTokom treće sedmice juna je u klanicama na području šumadijskog regiona zabeležen otkup teladi SM rase do 160 kilograma po ceni od 500 din/kg i tovne junadi preko 480 kilograma po ceni od 240 din/kg, a broj otkupljenih grla bio je slab kod teladi i prosečan kod tovne junadi. Na stočnoj pijaci u Nišu je protekle nedelje izostala ponuda teladi i ostalih kategorija goveda. Klaničari sa ovog područja otkupljivali su jedino tovne bikove SM rase preko 500 kilograma, najčešće po ceni od 240 din/kg.\nU klanicama na području braničevskog regiona evidentiran je pad otkupnih cena obe kategorije tovnih svinja u odnosu na predhodni period. Otkup se obavljao po ceni od 110 do 130 din/kg u zavisnosti od kategorije. Za razliku od njih viša je bila otkupna cena prasadi od 16 do 25 kilograma pošto je dominirao iznos od 250 din/kg. Reporter STIPS-a iz Kragujevca je konstatovao pad obe kategorije tovnih svinja na stočnoj pijaci u Kragujevcu. Kod grla od 80 do 120 kilograma dominirao je iznos od 140 din/kg, dok je kod grla preko 120 kilograma dominirao iznos od 130 din/kg.\nU klanicama na području šumadijskog regiona došlo je do pada otkupnih cena tovnih svinja preko 120 kilograma i krmača za klanje. Rast otkupne cene tovnih svinja od 80 do 120 kilograma zabeležen je u proteklom periodu u klanicama na području južno-banatskog regiona pošto je dominirao iznos od 160 din/kg. Na pijaci žive stoke u Pančevu je sutuacija bila drugačija. Naime, ista kategorija svinja bila je jeftinija u odnosu na pedhodni period, pošto je dominirao iznos od 150 din/kg.\nOtkupne cene obe kategorije svinja bile su više dok je otkupna cena prasadi od 16 do 25 kilograma bila niža u klanicama na području Loznice i okolnih mesta. Na pijaci žive stoke u Šapcu je došlo do rasta cena obe kategorije tovnih svinja i pada cene prasadi od 16 do 25 kilograma. Kod prasadi je dominirao iznos od 220 din/kg, a kod tovnih svinja u zavisnosti od kategorije grla od 140 do 160 din/kg. U klanicama na području nišavskog regiona, zabeležen je rast otkupne cene prasadi od 16 do 25 kilograma na 180 din/kg i pad otkupne cene tovnih svinja od 80 do 120 kilograma na 135 din/kg.\nNa stočnoj pijaci u Požarevcu je zabeležen rast cene jagnjadi u odnosu na predhodni period. Najčešće su se mogla pazariti za 270 din/kg. Otkupna cena ovaca bila je viša u nedelji za nama u klanicama na području braničevskog regiona. Iznosila je 140 din/kg. Rast prodajne cene jagnjadi evidentiran je i na pijaci žive stoke u Smederevu pošto su se protekle nedelje mogli pazariti po ceni od 270 din/kg.\nObim prodaje bio je slab. Jagnjad i jarad bila su jeftinija u odnosu na predhodni period na pijaci žive stoke u Leskovcu. Najčešća prodajna cena jagnjadi iznosila je 260 din/kg, dok su za jarad kupci trebali da izdvoje 200 din/kg. Pad cene jagnjadi na 260 din/kg evidentiran je i na stočnoj pijaci u Vranju. Za razliku od njih viša je bila cena jaradi. Najčešće su se mogli pazariti po ceni od 220 din/kg.\nOtkupne cene jagnjadi o ovaca bile su niže tokom protekle nedelje u klanicama na području Loznice. Kod jagnjadi je dominirao iznos od 240 din/kg, a kod ovaca iznos od 130 din/kg. U klanicama na području Šapca takođe je bila niža dominantna otkupna cena jagnjadi pošto je protekle nedelje iznosila 250 din/kg. Ponuda i broj otkupljenih grla na prošlonedeljnom nivou.\nTokom protekle sedmice su na gazdinstvima u okolini Smedereva bili skuplji kukuruz okrunjem, prirodno sušen, pšenica i lucerkino seno u balama. Dominantna cena lucerkinog sena iznosila je 16 din/kg, kukuruza 20 din/kg, a pšenice 21 din/kg. Kukuruz okrunjen prirodno sušen bio je skuplji u odnosu na predhodni period na gazdinstvima u okolini Loznice. Najčešće se mogao pazariti po ceni od 19 din/kg.\nReporter STIPS-a iz Pančeva zabeležio je rast cene kukuruza okrunjenog, prirodno sušenog upakovanog u džakove na gazdinstvima u okolini, pošto je dominirao iznos od 17 din/kg. Na gazdinstvima u okolini Niša došlo je do rasta cene pšenice upakovane u džakove od 50 kilograma. Dominirao je iznos od 22 din/kg. Na pijaci u ovom gradu zabeležen je pad cena pšenice i kukuruza pošto je kod oba proizvoda dominirao iznos od 22 din/kg.\nNa gazdinstvima u okolini Požarevca su se izjednačile cene lucerkinog sena i kukuruza okrunjenog, prirodno sušenog upakovanog u džakove pošto je kod oba proizvoda dominirao iznos od 20 din/kg. Najčešća prodajna cena suncokreta u zrnu na gazdinstvima u okolini Šapca iznosila je 35 din/kg. Na pijaci je dominantna cena ovog proizvoda iznosila 37 din/kg, dok se lucerkino seno u balama najčeše moglo pazariti po ceni od 16 din/ kg. Za kukuruz su kupci trebali da izdvoje 18 din/kg, dok je kod pšenice i stočnog ječma dominirao iznos od 25 din/kg.


Vreme - Leševi u Dunavu: Tovar strave\nLeševi u Dunavu:\nSkandal sa telima iz pećke hladnjače preti da uzdrma vrh bivšeg i sadašnjeg sistema bezbednosti\nSVEDOK: Ronilac Živojin Đorđević\nKo god je imao iluziju da je moguće nekako zabašuriti posledice kosovskog rata doživeo je ovih dana grubo podsećanje. Zasad neutvrđen broj leševa, gotovo izvesno žrtava ratnog zločina, bukvalno je isplivao na površinu Dunava, na suprotnom kraju Srbije od mesta na kome su najverovatnije pobijeni. Tekst o ovom događaju, objavljen u provincijskom listu dve godine docnije, pokrenuo je jednu od najneprijatnijih afera sa kojom se nova vlast do sada suočila. Leševi iz hladnjače izvučene iz reke nedaleko od Kladova ponovo su otvorili ne samo pitanje zločina počinjenim na Kosovu nego i ništa manje morbidnu priču o pokušajima da se ti zločini prikriju. Nezgoda je u tome što su ljudi kojima je povereno da istraže slučaj po funkciji morali biti upleteni u njega od početka.\nRONILAČKA PRIČA: Događaj o kome je dve godine brujalo Kladovo verovatno nikada ne bi prevazišao lokalne okvire da nije bilo Dragana Vitomirovića, penzionisanog službenika Resora državne bezbednosti koji se dao u novinare, i njegovog lista "Timočka krimi revija." Vitomirović je u toj reviji na pet strana objavio priču zasnovanu na svedočenju Živojina Đorđevića, profesionalnog ronioca iz Kladova. Đorđević je detaljno opisao kako je 6. aprila 1999, tokom NATO bombardovanja, bio angažovan pri izvlačenju hladnjače sa dna Dunava kod mesta Tekija, nedaleko od Kladova. Hladnjaču su u vreme niskog vodostaja primetili ribolovci, i o tome obavestili lokalnu policiju, koja je, pretpostavljajući da je reč o saobraćajnoj nesreći, preuzela rutinske mere i obavestila okružno javno tužilaštvo. Đorđevićev zadatak bio je da za kamion zakači sajlu kako bi dizalica mogla da ga izvuče na suvo. Ubrzo se, međutim, ispostavilo da u ovom poslu nije bilo ničeg rutinskog.\nNajpre je primećeno, kada je pri prvom pokušaju pukla sajla, da je hladnjača mnogo teža nego što bi, s obzirom na veličinu, smela da bude. Sem toga, sanduk je bio zabravljen teškim lancem i katancem, što je prilično neuobičajeno kad je reč o transportu mesa. Kada je, uz pomoć jače sajle i veće dizalice pozajmljene iz hidroelektrane Đerdap, kamion konačno počeo da se zadnjim delom pomalja iz vode, to je vodilo prizoru koji niko ko se tog dana tamo zatekao od kraja života neće zaboraviti. "Taj zadnji deo smo malo podigli i pustili da se voda iscedi, kako bismo lakše izvukli kamion na obalu", ispričao je Đorđević objašnjavajući da je potom presečen lanac i otvoren sanduk hladnjače. "Iz hladnjače su počeli da klize leševi. Mnogo leševa žena, dece i staraca", stoji u tekstu "Timočke krimi revije." "Na nekim ženama su bile šalvare, neka deca i starci bili su goli. Jeziv prizor. Boško, kriminalistički tehničar iz OUP-u Kladovo, koji je stalno bio sa mnom, i ja zbunjeno smo se pogledali i pokušali da leševe vratimo unutra, jer su ljudi koji su prolazili putem već počeli da se okupljaju. Boška sam pridržao na rukama kako bi mogao da sa visine snimi unutrašnjost hladnjače. Onda smo brzo zatvorili vrata i pošli da obavestimo vrh OUP-a Kladovo." Hladnjača je, prema Đorđeviću, bila otežana blokovima betona i, sudeći po stanju leševa, gurnuta u Dunav negde uzvodno od Tekije bar nekoliko dana ranije.\nZNALI ZA DRŽAVNU TAJNU: Miroslav Srzentić...\nZATAŠKAVANJE: Nakon što je hladnjača sa jezivim tovarom konačno izvučena na suvo, pozvan je privatni pogrebnik iz Kladova da preveze tela u mrtvačnicu, ali je i tu došlo do neprilike jer je nesrećni čovek, kome nije saopšten broj "mušterija", došao sa samo četiri sanduka. Sve te komplikacije navele su Miroslava Srzentića, zamenika okružnog javnog tužioca, da početak istrage zakaže za sledeći dan. Istraga, međutim, nikada nije sprovedena, jer je tokom noći stopirana iz Beograda. Srzentić, koji je u međuvremenu unapređen u okružnog tužioca, tvrdi da mu je tadašnji šef Krsta Majstorović 7. aprila saopštio da "uviđaja neće biti", jer se "ništa nije dogodilo", te da se sve u vezi sa hladnjačom ima smatrati državnom tajnom. Srzentić kaže da mu je ovaj nalog teško pao, ali da se s obzirom na važeće ratno stanje nije usuđivao da mu se suprotstavi. Istog dana navodno je stigla nova hladnjača sa beogradskim tablicama, koja je posle pretovara otišla u pravcu Donjeg Milanovca. "Timočka krimi revija" dalje piše da je prva hladnjača, marke Mercedes, zelene boje i sa registarskim tablicama PE (Peć), sa imenom vlasnika albanske nacionalnosti na vratima, prazna odšlepovana u Petrovo Selo, gde se nalazi baza Specijalnih antiteroristikih jedinica (SAJ), i da je tamo dignuta u vazduh sa trideset kilograma eksploziva. Od nje je, kaže se, ostao samo deo branika, koji je odleteo čak u obližnji šljivik.\n...i Dragan Vitomirović\nNakon što je prestonička štampa preuzela šire izvode iz Vitomirovićevog teksta, ostali akteri priče potvrdili su iskaz ronilaca i dodali neke nove detalje. Navodi se, na primer, da je o slučaju odmah bio obavešten general Vlastimir Đorđević Rođa, tadašnji načelnik Resora javne bezbednosti, kao i da su fotografije leševa, koje je snimio pomenuti tehničar Boško, iz lokalnog OUP-a, prosleđene najpre u Bor, a zatim u Beograd. Jedino je glavni Vitomirovićev svedok, ronilac Živadin Đorđević, u naknadnim izjavama porekao neke od svojih prvobitnih navoda. U intervjuima koje je dao za televiziju YU info i, dan kasnije, za B92, Đorđević je izjavio da je leševa bilo svega tridesetak, da se ne seća pećkih tablica, a demantovao je i da je rekao da su neke žene nosile šalvare. Vitomirović je, pak, izjavio da je verno preneo Đorđevićeve reči, naveo je čak i telefonski broj vlasnika hladnjače sa vrata (029 22 997). On Đorđevićeve naknadne izjave smatra posledicom straha ili pretnji, jer trvdi da je i sam bio izložen pretnjama nakon što je štampao tekst. Pretili su mu, tvrdi, ljudi koji su se predstavili kao službenici MUP-a, i savetovali mu da u nacionalnom interesu prestane da se istražuje ovaj sučaj.\nKad se sve svede, vidi se da operativna istražna grupa koju je u utorak 8. maja ove godine formirao načelnik Resora javne bezbednosti Sreten Lukić neće moći na terenu da uradi bogzna šta. Leševi su odvezeni ko zna gde, onaj branik što je prilikom eksplozije odleteo u šljivik niko od brojnih novinara nije uspeo da pronađe, a nestale su i Boškove fotografije. Sve što imamo jesu iskazi svedoka, koje se, međutim, i pored izvesnih neslaganja isuviše dobro poklapaju da bi se mogle otpisati. Niko, uostalom, ne poriče da su u pitanju leševi dece, žena i staraca, i s obzirom na okolnosti prilično je izvesno da je reč o žrtvama ratnog zločina počinjenog na Kosovu.\nSPALJIVANJE I DOPALJIVANJE: Tu ova inače zloslutna priča dobija još mračnije tonove jer postoje indicije da je tokom rata na Kosovu bilo sistematskih, i u načelu vrlo dobro organizovanih pokušaja da se prikriju razmere zločina i uklone tragovi. Američka mreža po imenu American Radio Networks objavila je krajem prošle godine veoma dobro dokumentovanu reportažu o tome da je veliki broj leševa Albanaca spaljen u visokoj peći kompleksa Trepča, i pri tom se pozvala na tvrdnje dvojice pripadnika Jedinica za specijalne operacije (JSO) koji tvrde da su neposedno učestvovali u tome. Leševi su, po iskazu jednog od njih koji se predstavlja kao "Branko", postavljani na gumene trake kojima se koks i ruda ubacuju u peć, i spaljeni na temperaturi koja je za nekoliko stotina stepeni viša od temperature u standardnom krematorijumu. Ideja je da bila da se uništi sve što bi moglo da posluži kao dokaz, čak i mikroskopski tragovi DNK. "Nije bila reč o tome da ih sakrijemo, već da ih sasvim uništimo", kaže Branko, "tako da bude kao da ih nikada nije bilo." Zanimljivo je da Branko navodi da su za transport leševa korišćene "manje hladnjače, obično one koje se koriste za prevoz mleka i sladoleda, sa po dvadeset do trideset leševa u jednoj turi". "Morali smo da pazimo da nas ne snimi NATO, iako je to usporavalo rad", objašnjava on.\nMajkl Montgomeri, novinar koji je napravio ovu reportažu, kaže da su do njega doprle priče da su pojedine ovakve "ture" sa Kosova otišle i u užu Srbiju i uništene na druge načine, ali da nije uspeo da nađe neposredne dokaze. Potvrda da te priče možda nisu bez osnova došla je sa neočekivane strane: iz Vojnog suda u Nišu. Tamo je tokom suđenja grupi pripadnika VJ-a za ubistvo starijeg albanskog bračnog para na Kosovu – inače jedinog takvog suđenja održanog od rata naovamo – obelodanjeno da je jedan od optuženih, rezervista Nebojša Dimitrijević, bio član "jedinice za spaljivanje" leševa, dok je jedan svedok predstavljen kao član "grupe za dopaljivanje". Reagujući na tekst iz londonskog "Obzervera", u kome se postojanje ovih jedinica dovodi u vezu sa uništavanjem tragova ratnih zločina, Služba za informisanje GŠ VJ tvrdi da je reč o senzacionalističkoj dezinformaciji, jer "takve jedinice, iz sanitarih razloga, postoje svuda u svetu". To, međutim, ne deluje ni izbliza uverljivo (čemu dopaljivanje?), i od vojske se očekuje mnogo potpunije obrazloženje.\nPARFEMISANJE: Ako se vratimo na hladnjaču iz Dunava, postaje jasno da se ključni podaci o tome šta se zaista dogodilo nalaze unutar republičkog MUP-a. Neko odatle je dao nalog da se iz Beograda pošalje hladnjača da pokupi leševe i taj neko zna gde ih je poslao i šta je bilo dalje. Ako to nije učinio lično general Vlastimir Đorđević Rođa, on bi po prirodi stvari morao da zna ko je izdao takvu naredbu. Rođa više nije načelnik Resora JB, ali je još uvek u službi, uglavnom na jugu Srbije, oko Bujanovca. Međutim, Rođa nije mogao da zaustavi istražne radnje koje je Srzentić već bio pokrenuo, već je to mogao učiniti samo tadašnji republički javni tužilac Dragiša Krsmanović, koji je danas pomoćnik u tužilaštvu. O tome gde su ljudi iz hladnjače pobijeni i zašto, morao bi nešto znati i Rođin naslednik na čelu RJB-a, general Sreten Lukić, koji je u to vreme bio koordinator svih jedinica MUP-a na Kosovu. S obzirom na to da je nalog da se formira operativna grupa došao upravo od Lukića, biće zanimljivo videti da li će se i on naći na spisku svedoka.\nZa sada ima i više nego dovoljno razloga da se bude skeptičan prema postojanju političke volje da se ovaj slučaj rasvetli do kraja. Ukoliko se ispostavi da je jezivi tovar iz Dunava bio samo deo obimnijeg pokušaja uništavanja leševa, puna istraga o tome mogla bi da uzdrma niz veoma moćnih ljudi u organima bezbednosti, a uz to i njihove nove političke sponzore. Florans Artman, portparol Međunarodnog tribunala za ratne zločine, kaže za "Vreme" da su u Hagu "veoma zainteresovani za slučaj sa hladnjačom". "Jedva čekamo da se uspostavi saradnja sa Tribunalom koju su vaše vlasti obećale, kako bismo mogli da se uključimo u istragu", kaže Artmanova, podsećajući da optužnica protiv Slobodana Miloševića za zločine na Kosovu "još nije kompletirana". Izvori bliski istražiteljima Tribunala tvrde da postoje "jake indicije o sistematskom prikrivanju dokaza" i da oni "na tome uveliko rade", ali za sada odbijaju da daju detalje.\nPrikrivanje zločina je takođe zločin, ne samo u Hagu već i pred domaćim pravosuđem, koje se ovih dana upinje da povrati davno izgubljen kredibilitet. Ono što je u interesu javnosti i pravde ne mora, međutim, nužno da bude u interesu političara, koji se još uvek ustežu da poljuljaju taj čamac. Kako inače objasniti kiselu i uglavnom zakasnelu reakciju najviših državnih funkcionera. Svi oni, sa izuzetkom Gorana Vesića koji je javno izneo svoju bojazan da će "ovakvih slučajeva biti još", ostavljaju utisak da bi voleli da ovaj slučaj nekako strpaju pod tepih. Ministar pravde Vladan Batić izjavio je da "nema nameru da se retroaktivno vraća na neki kamion", kao da je, ne daj bože, već bio u njemu. Savezni ministar policije Zoran Živković slučaj je komentarisao mahom u kontekstu nestalih Srba, a republički ministar policije Dušan Mihajlović, pet dana nakon što su svi vodeći beogradski listovi preneli Vitomirovićev tekst, izjavljuje da "ovih dana ne stiže da čita novine". Verovatno najoriginalniji komentar dao je predsednik Vlade Zoran Đinđić, koji je, odgovarajući na pitanje o mogućoj umešanosti generala Lukića u slučaj sa hladnjačom i ratne zločine uopšte, rekao da je prioritet njegove vlade borba protiv organizovanog kriminala. Ne pokušavši da dokazuje Lukićevu nevinost, Đinđić je rekao da su od ratnih zločinaca "mnogo opasniji oni što drže kockarnice i parfimerije".\nMožda bi premijer ipak mogao da poštedi poneku parfimeriju: biće potrebno mnogo kolonjske vode da se pokrije onaj miris iz hladnjače.


NOVOGODIŠNJA ŽURKA BRKOVA U MAGACINU DEPO - PRess Serbia | PR PRess team\nBeograd • Clubbing • News • Žurka\nNOVOGODIŠNJA ŽURKA BRKOVA U MAGACINU DEPO\nPopularni zagrebački bend pripremio posebnu dobrodošlicu za najvernije fanove\nBrkovi, koji su jedini uspeli da spoje pankere i folkere i okupe ih na njihovim nastupima širom regiona i Evrope, ispratiće staru godinu energičnom svirkom u petak, 30. decembra 2016. godine u Magacinu Depo (Travnička 3), a jedinstvenoj atmosferi koju prave doprineće specijalni gost Goran Biševac – Biške.\nNastup popularnog zagrebačkog pank rok – turbo folk benda počinje u 22:30 časova, ali Brkovi pozivaju sve da dođu i dobro se zagreju već od 20 časova, pošto će najodanijim punoletnim fanovima, koji dođu do 20:30 biti ponuđena i besplatna rakija dobrodošlice. Uz to, očekuje ih i muzika sa razglasa po izboru članova tog sastava, kao i nastup dve predgrupe – pančevačkog horrorpunk/rockabilly benda Goatmare & The HellSpades (od 21) i keltske pank grupe iz Beograda Scordisci (od 21:45 časova).\nBrkovi uspešno stvaraju jedinstveni miks pank roka, hard roka, folka, hevi metala i regea, koji je duhovito spakovan u melodičnu celinu koju sami nazivaju „turbopunkfolkwellness i spa“. Njihovi poštovaoci u Beogradu su prethodni put mogli da ih vide i čuju proletos, na više nego uspešnoj promociji novog albuma „Torzo Dade Topića“ u Hali sportova. Iz ovog benda ih sada pozivaju u intimniju, klupsku atmosferu, u kojoj će svirati hitove iz njihove dvanaestogodišnje karijere.\nVeoma se radujemo koncertu u Beogradu jer je to grad u kojem smo imali verovatno najbolje koncerte u karijeri. Sasvim sigurno, to je grad u kojem smo ove godine imali jedan od najvećih koncerata u životu. To su sve razlozi zbog kojih se u Beogradu osećamo kao kod kuće. Raduje nas i to da će nam se na koncertu pridružiti i naš stari prijatelj Biške (Pero Defformero) iz Novog Sada.\nBrkovi spajaju nespojivo i pritom privlače veliki broj poštovalaca, koji su i veseli i fanatični, ali ističu da ni sami ne mogu sa sigurnošću da tvrde zbog čega ih publika voli.\nNaša muzika je takva da u njoj mogu uživati i oni koji slušaju turbofolk, kao i oni koji na naše nastupe gledaju kao na nešto što je satira i ismejavanje narodnjaka. Ne sme da se zaboravi da smo uspeli, i pored toga, da ostanemo pank bend. Pozivamo publiku da nam se pridruži u što većem broju i da nam svima zajedno još jedan beogradski koncert ostane u nezaboravnom sećanju. Iza nas je uspešna godina i ispratićemo je na veseo način – poručuju iz ovog benda.\nUlaznice za koncert Brkova, u produkciji Strangefear-a, nalaze u prodaji, po ceni od 1000 dinara, a mogu se kupiti na svim prodajnim mestima Eventima i Gigs tixa.\nTagovibrkovi magacin depo novogodišnja žurka\nGoga Sekulić trudna: Pevačica čeka dete sa 15 godina mlađim dečkom!


Srpskoj infrastrukturi treba 15 milijardi evra ulaganja » Opozicionar\nDržava bi morala da sledećih deceniju i po gradi puteve i elektrane daleko bržim tempom da bi stigla EU\nKako bi Srbija dostigla nivo razvijenosti saobraćajne infrastrukture zemalja Evropske unije neophodno je mnogo više ulagati u transportnu infrastrukturu, energetiku i sređivanje vodotokova, a najadekvatniji način za sprovođenje tih projekata je javno-privatno partnerstvo, smatra stručna javnost u našoj zemlji.\nPodaci Međunarodnog monetarnog fonda su alarmantni i pokazuju da Srbija najmanje od svih zemalja zapadnog Balkana ulaže u infrastrukturu (svega tri odsto BDP-a, dok prosek regiona iznosi šest odsto).\nRazlog nije samo taj što nedostaju novčana sredstva za takve poduhvate, već i to što ne postoje dugoročni planovi šta i kako graditi, tvrde sagovornici Danasa.\n– Da bismo dostigli zemlje Evropske unije kada je reč o infrastrukturi u narednih 15 godina potrebno je uložiti 10 do 15 milijardi evra. To je izuzetno veliki novac i način da država dođe do njega je da razvija projekte javno-privatnog partnerstva pored kredita i bespovratnih sredstava koje bi dodelila Evropska unija – kaže za Danas Goran Rodić, potpredsednik Građevinske komore Srbije. On naglašava da pored aktuelnih projekata iz oblasti putne infrastrukture, prioritet mora da bude uređenje Moravskog sliva.\n– To podrazumeva kompletno uređivanje tog sliva kako bi mogao da služi i za navodnjavanje i odbranu od poplava, ali i kao prostor za izgradnju malih hidroelektrana koje bi povećale proizvodnju struje u Srbiji. Za sveobuhvatno izvođenje tog projekta trebalo bi utrošiti oko 600 miliona evra. Drugi projekat koji bi trebalo da bude prioritet je rešavanje problema otpadnih voda u celoj zemlji za šta bi takođe trebalo izdvojiti 600 miliona evra – navodi naš sagovornik.


ABA: Budućnost nastavlja da 'gazi', Igokei ne pomaže ni 'Struja' - Jadranska liga, Košarka\nABA: Budućnost nastavlja da ‘gazi’, Igokei ne pomaže ni ‘Struja’\nAleksandar Milosavljević 06.12.2014., 23:05\nU subotu su odigrana tri meča 11. kola Jadranske lige, a nešto više uspeha su imale gostujuće ekipe koje su zabeležile dva trijumfa.\nJedinu pobedu domaćima obezbedila je Olimpija koja je pred svojim navijačima lako izašla na kraj sa Solnokom pa je tako došla do sedmog trijumfa i zadala domaći zadatak timovima koji je prate u borbi za četvrtom mesto.\nZadatak nije ispunila Krka koja je u Novom mestu izgubila od Budućnosti koja ne posustaje i sve je jasnije da će se Podgoričani sa za sada neprikosnovenom Crvenom zvezdom boriti za prvom mesto u ligaškom delu takmičenja.\nIgokei nije pomogla ni promena trenera odnsono dolazak Željka Lukajića jer je tim iz Republike Srpske upisao novi poraz i to u duelu sa oslabljenom Cibonom koju je prethodne nedelje napustio Džerel Blesingejm.\nU 11. kolu su na programu i dva direkta duela između timova iz Srbije, prvo će Partizan u nedelju ugostiti Megu, a u ponedeljak će Metalcu u Valjevu gost biti Crvena zvezda.\nOlimpija – Solnok 79:61\n17.00h MZT – Levski\n19.00 Partizan – Mega Leks\n18.00h Cedevita – Zadar\n20.30h Metalac – Crvena zvezda\nTabela: Crvena zvezda 10/0, Budućnost 10/1, Cedevita 7/3, Olimpija 7/4, Partizan 5/5, Mega 5/5, Krka 5/6, Solnok 5/6, Cibona 5/6, , Metalac 4/6, Zadar 3/7, MZT 3/7, Igokea 3/8, Levski 1/9\nPrethodna vest DECEMBAR JE MESEC ZA NAGRADE: Fudbalski savez Srbije odabrao najbolje\nSledeća vest ALPSKO SKIJANJE (Ž): Lindzi Von ponovo pobeđuje, Amerikanke izdominirale u Lejk Luizu\nDECEMBAR JE MESEC ZA NAGRADE: Fudbalski savez Srbije odabrao najbolje\nALPSKO SKIJANJE (Ž): Lindzi Von ponovo pobeđuje, Amerikanke izdominirale u Lejk Luizu


BNV: Opština Sjenica da prestane sa diskriminacijom Bošnjaka – SNEWS\nBy SNews 12. Januara 2021. 954 No comment\nBošnjačko nacionalno vijeće (BNV) pozvalo je rukovodstvo opštine Sjenica, koje je i podržalo ovakav prijedlog plana upisa, da prestanu sa diskriminacijom Bošnjaka i da poštuje zakone koji regulišu obrazovanje na manjinskim jezicima.\nIz predstavničkog tijela Bošnjaka u Srbiji se navodi da ove školske godine u opštini Sjenica, osnovno obrazovanje na bosanskom jeziku završava 297 učenika, a nastavu na srpskom jeziku svega 65 učenika.\nPrema tom broju svršenih osnovaca potrebno je ponuditi barem 13 odjeljenja, od čega bi trebalo planirati 10 odjeljenja na bosanskom, a 3 na srpskom jeziku.\nViječe je, navodi se u saopštenju, pozvalo direktore srednjih škola u Sjenici da što prije usklade prijedlog plana upisa u srednje škole na teritoriji ove opštine sa zakonima i realnim potrebama učenika koji pohađaju nastavu na bosanskom jeziku.\n“Bošnjačko nacionalno vijeće vjeruje da će direktori sjeničkih srednjih škola u najkraćem mogućem roku revidirati plan upisa i uskladiti ga sa zakonom te da imaju na umu realne potrebe i interese djece koja pohađaju nastavu na svom maternjem jeziku”, navodi se u saopštenju.\nPodsjeća se da su Bošnjačko nacionalno vijeće i direktori srednjih škola u Sandžaku još u decembru 2020. godine postigli dogovor o prijedlogu planu upisa u srednje škole i to u skladu sa Zakonom o srednjem obrazovanju i vaspitanju i Zakonu o osnovama sistema obrazovanja i vaspitanja.\n“Postignuti dogovor iz decembra prošle godine koji je bio usklađen sa realnim potrebama nastave na bosanskom jeziku nisu ispoštovali direktori sjeničkih srednjih škola i direktor Ekonomsko trgovinske škole iz Novog Pazara”, ukazuju iz BNV-a.\n“Predloženi plan upisa, djeci koja pohađaju nastavu na bosanskom, uskraćuje obrazovanje na maternjem jeziku u srednjim školama čime se posredno Bošnjacima i onemogućava nastavak obrazovanja na visokoškolskim ustanovama. Bošnjačko nacionalno vijeće ovim putem obavještava javnost da će učiniti sve u svojoj nadležnosti da se pomenuti predloženi plan upisa u srednje škole ispravi što prije i to u cilju zašite interesa djece koja se školuju na svom maternjem jeziku te nastave na bosanskom jeziku”, poručuju iz BNV-a.\nVlast u Sjenici od prije nekoliko mjeseci predvodi Stranka pravde i pomirenja (SPP) Muamera Zukorlića zajedno sa srpskim strankama.\nTagovi: Bošnjačko nacionalno vijeće (BNV) djeca nastava na bosanskom jeziku Opština Sjenica Sjenica\nTutin: Teška situacija sa snabdjevanjem električnom energijom


Ostavke nekoliko ruskih generala\nNekoliko ruskih armijskih generala podnelo je ostavke u znak protesta zbog, kako smatraju, lošeg rukovođenja oružanim snagama i reforme koju sprovodi načelnik Združenog generalštaba, prenose danas ruski mediji.\nMeđu onima koji su podneli ostavke su prvi zamenik načelnika Generalštaba, general Andrej Tretjak, i prvi zamenik komandanta Kopnenih snaga Sergej Skokov, prenose list Nezavisimaja gazeta i agencija RIA Novosti.\nGenerali nisu obrazložili ostavke, ali je jedan neimenovani visoki zvaničnik Ministarstva odbrane rekao za Nezavisimaju Gazetu da je čuo da se ne slažu sa reformom vojske koju sprovodi načelnik Generalštaba, general Nikolaj Makarov.\n"Fantastična spremnost oružanih snaga kojom se hvali načelnik načelnik Generalštaba je izmisljotina", rekao je taj oficir.\nGeneral Tretjak je demantovao napis Nezavisimaje gazete rekavši da njegova ostavka "nema nikakve veze sa reformom vojske, kao ni sa bilo kakvim neslaganjem sa rukovođenjem Oružanim snagama", prenosi izjavu Tretjaka novinska agencija Interfaks.\nPrema Press-službi Ministarstva odbrane, prenosi Interfaks, generali su podneli ostavke iz zdravstvenih razloga.\nRuska vojska ima milion ljudi, a već nekoliko godina prolazi kroz proces profesionalizacije i delimičnog smanjenja broja osoblja.


„Huavej“ obećao 5G telefone jeftinije od 150 dolara do kraja godine - Sputnjik Srbija\n21:53 21.01.2020 Preuzmite kraći link\nKineski gigant „Huavej“ najavio je 5G telefone sa cenom nižom od 150 dolara do kraja 2020. godine.\nMogli bismo da očekujemo pravi niskobudžetni telefon 5G mreže, pri čemu će „Huavej“ najverovatnije koristiti svoj „Harmoni“ operativni sistem na ovim novim pametnim telefonima, prenosi B92.\nIako ovaj operativni sistem nema ni približno toliko funkcija kao „Android“, za telefone srednjeg ranga trebalo bi da ih bude sasvim dovoljno.\nKako će „Huavej“ uspeti da u cenu nižu od 150 dolara ubaci procesor koji može da pokrene telefon onom brzinom kakvu očekujemo od 5G mreže, ostaje da vidimo, piše „Tviktaun“.\nIli su dali obećanje koje ne mogu da ispune, ili spremaju nešto na „Harmoni“ operativnom sistemu, što će i na zapadnom tržištu omogućiti prodaju jeftinijih telefona sa boljim performansama.\n5G mreža, 5G, Huavej, Huavej


“Anti-EU” stranke su na putu da osvoje čak jednu trećinu mjesta u Evropskom parlamentu na izborima koji će se održati u maju ove godine. To bi, pokazuje nova studija, moglo izazvati nepopravljivu štetu u sektorima poput trgovine, sigurnosti i odbrane.\nEvropsko vijeće za vanjske odnose (ECFR), think tank organizacija iz Berlina, upozorilo je da bi skupina antievropskih političkih stranaka, koje zastupaju povratak na “Evropu nacija” mogla osvojiti kontrolni paket u Evropskom parlamentu.\nTrenutno oko 23 procenta članova Evropskog parlamenta pripadaju “anti-EU” strankama, koje se kreću od krajnje ljevice do krajnje desnice, ali bi taj broj, procjenjuje se, mogao skočiti na najmanje 33 posto.\nUprkos dubokim podjelama unutar anti-evropskog pokreta, u izvještaju se navodi da će zakonodavci vjerovatno formirati saveze kako bi spriječili sposobnost Evrope da radi na “vanjskoj politici, reformi eurozone i slobodi kretanja”. Osim toga, ovi savezi bi mogli “ograničiti kapacitet EU-a da očuva evropske vrijednosti koje se odnose na slobodu izražavanja, vladavinu prava i građanska prava”.\nNeki od primjera koji se navode u izvještaju, a koji su u opasnosti ukoliko “anti-EU” stranake dobiju podršku, su vladavina prava i to kroz blokiranje procedure iz člana 7. te ometanje pregovora ili ratifikacije ugovora o slobodnoj trgovini, poput dogovora sa Velikom Britanijom nakon Brexita.\nMark Leonard, direktor ECFR-a, rekao je da upozorenje u ovom izvještaju “treba da koncentrira umove Evropljana”, dodajući da oni ne smiju biti “zarobljeni u tome da postanu branitelji statusa quo” u Evropi, ili da dozvole izborima da postanu kvazi-referendum o pitanju migracija – koji je upravo “borbeno polje koje žele anti-Evropljani”.\nU izvještaju se također ističu strategije koje progresivci mogu upotrijebiti kako bi se suprotstavili anti-evropskom pokretu, kao što su prikazivanje stvarnih troškova antievropskih programa i davanje ozbiljnih i poštenih procjena nedostataka EU-a.\nOvakav epilog bi se mogao odraziti i na evropski put BiH, s obzirom da se većina stranaka na koje se izvještaj odnosi protivi daljem širenju EU-a.\nRaspisana nagrada od 25.000 eura ili 50.000 KM za informacije koje dovedu do hapšenja Edina Gačića!


Nakon tretmana ovim lekom, ljudi prosečno gube 20% svoje težine - Kako Narod Kaže\nautor KnK 12.02.2021, 11:18 1.4k Pregleda\nKAD bismo jednostavnim rečima objasnili gojaznost, rekli bismo da je reč o većem unosu energije od njene potrošnje. Ali u praktičnom smislu ova bolest je mnogo složenija.\nDanas više od 40% odraslih Amerikanaca, a i sve više ljudi kod nas ima problema sa gojaznošću. Ne samo da im je teško da izgube višak kilograma, već je i medicinski komplikovano za lečenje bolesti.\nPored značajnih promena u načinu života, kao što su zdrava ishrana i redovno vežbanje, postoje samo dve druge mogućnosti za uklanjanje viška telesne masti: bariatrijska hirurgija i lekovi za mršavljenje. Prva opcija je invazivna i sa sobom nosi razne rizike i komplikacije, a lekovi nisu uvek efikasni i često mogu imati štetne neželjene efekte.\nObećavajući eksperimentalni tretman\nMeđutim, eksperimentalni tretman koji su nedavno testirali naučnici mogao bi da otvori put novim modelima lečenja pacijenata lekovima.\nTokom studije, u kojoj je učestvovalo skoro 2.000 gojaznih odraslih iz 16 zemalja, učesnici su uzimali nedeljnu dozu leka semaglutid, koji se obično koristi za lečenje dijabetesa tipa 2.\nKontrolna grupa je uzimala placebo umesto leka. Obe grupe su dobile uputstva za zdraviji način života koji podstiče gubitak kilograma.\nUčesnici koji su uzimali placebo izgubili su mali i klinički beznačajan broj kilograma nakon završetka studije, dok su oni koji su primali semaglutid imali mnogo izraženije rezultate, piše Science Alert.\nPosle 68 nedelja uzimanja leka koji deluje suzbijanjem apetita, učesnici koji su uzimali semaglutid izgubili su u proseku 14,9 procenata svoje težine. Treba napomenuti da je više od 30 procenata ispitanika izgubilo više od 20 procenata telesne težine.\nZa sada se čini da je ovaj lek dvostruko efikasniji od postojećih lekova za mršavljenje, kažu istraživači.\n“Nijedan drugi lek nije uspeo da postigne ovaj nivo gubitka težine. Po prvi put ljudi mogu da koriste lek da bi postigli isti rezultat kao i invazivna hirurgija”, rekla je Rejčel Batterham, doktor za dijabetes i gojaznost sa Univerzitetskog koledža u Londonu.\nPrethodni članak Kineska letelica poslala prvi snimak Marsa\nSledeći članak Eksplozija u Rusiji: Srušen tržni centar, traga se za nastradalima\nEksplozija u Rusiji: Srušen tržni centar, traga se za nastradalima


Stefanović: Vučić će razgovarati sa Đukanovićem :: Region\nMinistar unutrašnjih poslova Srbije Nebojša Stefanović rekao je poslije sastanka koji je sinoć sazvao predsjednik te zemlje Aleksandar Vučić sa ljudima zaduženim za bezbjednost da je najvažnije očuvati mir i stabilnost u regionu.\nNajavio je da će Vučić razgovarati sa predsjednikom Crne Gore Milom Đukanovićem o spuštanju tenzija, prenio je RTS.\nStefanović je, gostujući u Dnevniku RTS-a, naveo da je jedna od tema sastanka bila situacija u Crnoj Gori.\n"Hoćemo da razgovaramo sa vlastima u Crnoj Gori u cilju da se spuste tenzije", naveo je i poručio da je to prioritet.\nNa pitanje da li je srpski narod u Crnoj Gori bezbjedan, Stefanović je rekao da ne bi ulazi u kvalifikacije bez sagledavanja cijele situacije.\n"Ne možemo da kažemo da smo zadovoljni kako se situacija razvija ako postoji i jedna polomljena glava, incident, nasilje, onakve situacije u kojima postoji previše strasti protiv nekog ko je Srbin, ko pokaže tri prsta ili ima trobojku. Mora da se radi da bi se napravio napredak i da se spuste strasti", istakao je Stefanović.\nPoručio je da su reakcije Srbije ozbiljne i da Beograd želi spuštanje tenzija.\n"Pokazali smo potpuno nemiješanje u unutrašnje stvari druge države ali ne možete nekad, makar ljudski, da ne reagujete kad vidite da se dešava nasilje nad nekim", naveo je Stefanović.\nRekao je i "da je nekima u regionu najlakše da kažu da je Srbija kriva za sve, a radi se o njihovim unutrašnjim nedaćama".\nJesu li se oglasili dok je paljena Cg zastava u Bg i dok svaki dan na Bg televizijama šire anticrnogorsku histeriju?\nHahahahaha.....e tuge od drzave,prvo dignu tenzije u susjednoj drzavi pa toboze oce da pomognu u smirivanju situacije,a u sustini oce sa tom pomoci jos vise da zamute.Sto dalje od Srbije u svakom pogledu je zdravije za mentalni sklop crnogorskih gradjana!


Ambasada SR Njemacke: U CETVRTAK SE U PODGORICI OTVARA „NJEMACKI DOM“ - Ulcinj info\nAmbasada SR Njemacke: U CETVRTAK SE U PODGORICI OTVARA „NJEMACKI DOM“\nU četvrtak, 19. septembra u 11 časova, ambasador SR Njemačke u Crnoj Gori, dr Robert Veber i ministar kulture u Vladi Crne Gore, gospodin Aleksandar Bogdanović, će u prisustvu direktora Goethe–Instituta iz Beograda, gospodina Franka Baumana, i državnog sekretara u Ministarstvu prosvjete , gospodina Aleksandra Mitrovića, otvoriti Njemački dom Crne Gore u Podgorici.\nNjemački dom će unaprijeđivati nastavu njemačkog jezika i biti otvoren za sve strane zainteresovane za učenje njemačkog jezika. Ponuda Njemačkog doma obuhvata kurseve njemačkog jezika na svim nivoima kao i međunarodno priznate certifikate nakon uspješno položenih ispita Goethe-Instituta. Pored toga, Njemački dom će pružati raznovrsne informacije o društvenom i kulturnom životu u Njemačkoj.\nViše informacija o kursevima, cijenama i terminima možete pronaći na linku: www.dhm.org.me.\nNjemački dom Crne Gore organizuje 19. septembra od 17.00 do 20.00 časova „Dan otvorenih vrata“ za sve zainteresovane. Tom prilikom posjetioci će biti u mogućnosti da se informišu o ponudi i programima Njemačkog doma Crne Gore.


Crna Gora nastavlja da jača saradnju sa međunarodnim institucijama | MINA\nNaslovnicaCrna GoraDruštvoCrna Gora nastavlja da jača saradnju sa međunarodnim institucijama\nPodgorica, (MINA) – Borba protiv organizovanog kriminala i korupcije jedan od prioriteta rada nove Vlade, rekao je premijer Dritan Abazović i dodao da u tom cilju Crna Gora nastavlja da jača saradnju sa međunarodnim institucijama.\nAbazović je danas boravio u Hagu gdje je posjetio sjedište EUROPOL-a i razgovarao sa izvršnom direktoricom te institucije, Katrin De Bol.\nDe Bol je, kako su naveli iz Vlade, ukazala na oblasti i opseg saradnje koje imaju sa državama članicama EU i partnerskim zemljama u borbi protiv organizovanog kriminala i terorizma.\n“Abazović je tokom sastanka istakao da je borba protiv organizovanog kriminala i korupcije jedan od prioriteta rada nove Vlade i da u tom cilju Crna Gora nastavlja da jača saradnju sa međunarodnim institucijama”, kaže se u saopštenju.\nPrema riječima Abazovića, organizovani kriminal u regionu Zapadnog Balkana je direktna bezbjednosna prijetnja i EU i evropskim državama.\n“Stoga, mislim da samo jednom zajedničkom saradnjom možemo da dođemo do rezultata koji će služiti na ponos našoj zemlji i našim parterima”, rekao je Abazović.\nOn je rekao da je sastanak protekao produktivno i da Crna Gora može da računa na snažnu međunarodnu podršku.\n“Postavili smo temelj za još konkretniju saradnju u narednom periodu. Izuzetno je značajno da nas EUROPOL prepoznaje kao kredibilnog i pouzdanog partnera od povjerenja, pa očekujemo da se ta saradnja uzdigne na još veći nivo”, rekao je Abazović.\nAbazović je, u izjavi za medije, zaključio da će najveći teret pasti na institucije državnog tužilaštva, glavnog specijalnog tužioca i policiju, ali da je uvjeren da je atmosfera značajno drugačija i da se može iskoračiti u brojnim segmentima kada je u pitanju borba protiv organinizovanog kriminala.


Maja Pavlović: Čekam da me primi Vučić | Autonomija\nMaja Pavlović: Čekam da me primi Vučić\n"Nadam se da će uskoro imati neki slobodan termin za nas"\nVlasnica televizijskog Kanala 9, iz Novog Sada, Maja Pavlović potvrdila je za agenciju Beta da danas ponovo počinje štrajk glađu, jer nije došlo do bilo kakvog pomaka u ispunjenju zahteva te televizije, i navela da očekuje da je primi predsednik države Aleksandar Vučić.\n„To je ono što je Mladen Bašić, iz kabineta premijerke Ane Brnabić, meni rekao – da je predsednik Vučić zainteresovan za naš slučaj i da želi da se sa nama vidi“, rekla je Palović.\nPrema njenim rečima, taj sastanak je samo odgođan zbog vanrednih događaja koji su se dešavali – poplava, velikih nevremena, Kosova, „pa nikako da bude slobodnih termina“.\n„Nadam se da će uskoro imati neki slobodan termin za nas“, rekla je Pavlović.\nOna je rekla da sada „samo čeka da predsednik Vučić uradi ono što je rekao da će uraditi“, navodeći da je još pre dva meseca rečeno da će se to desiti.\nŠtrajk glađu, Maja Pavlović počinje danas, u 11.55, ispred sedišta Regulatornog tela za elektronske medije (REM), na Trgu Nikole Pašića, gde je i nedavno štrajkovala.


Tramp pod stranačkom vatrom zbog rasističke izjave o sudiji\nBeta\t 7. juna 2016. 19:45\nPredsednik Predstavničkog doma Kongresa SAD, republikanac Pol Rajan rekao je danas da je “školski primer rasizma” izjava Donald Trampa da jedan američki sudija zbog svog meksičkog porekla nije kvalifikovan da sudi u jednom predmetu koji se tiče Trampa.\n“Žalim zbog izjava koje je dao (Tramp). Tvrditi da neko ne može da obavlja svoj posao zbog svoje rase je školski primer rasističke izjave”, rekao je Rajan na konferenciji za štampu i dodao da je to potpuno neprihvatljivo.\nNajverovatniji predsednički kandidat republikanaca Donald Tramp dao je ovu izjavu o sudiji Gonzalu Kurielu koji sudi u postupku protiv njegovog univerziteta.\nIstaknuti članovi Republikanske partije poručili su juče Trampu da ne dira u latinoameričko poreklo sudije Kuriela. Republikanci traže od Trampa da ujedini tu stranku i da počne da se ponaša kao potencijalni lider SAD.\nOvi najnoviji Trampovi komentari pokazuju velike podele u stranci oko Trampove kandidature.\nRajan je dao uzdržanu podršku Trampu kao predsedničkom kandidatu Republikanske stranke tek prošle nedelje posle dugog odugovlačenja i neposredno pre nego što je izbio spor oko sudije latinoameričkog porekla.\nMedjutim, Rajan je naglasio da se ovim ne menja njegov stav o podršci Trampu.\n“Da li verujem da je Hilari Klinton odgovor, ne, ne verujem”, rekao je on navodeći najverovatniju kandidatkinju za predsednika demokratske stranke.\n“Verujem da imamo više zajedničkog oko glavnih političkih pitanja, i imamo veću šansu da se naša politika sprovede sa njim nego sa njom. Medjutim ja svakako osudjujem takve komentare, mislim da su pogrešni i ne mogu lično da nadjem dodirne tačke sa takvim razmišljanjem”, rekao je Rajan.\nDemokrate su odmah ismejale Rajana što je osudio Trampove komentare kao rasističke a nastavio da podržava njegovu kandidaturu.\nAli Rajan je rekao da on želi, a brani republikanske ideje i da je mnogo veća verovatnoća da se te ideje pretoče u zakone ako su oni ujedinjeni kao stranka. Rekao je da smatra da je njegov posao kao predsednik Predstavničkog doma da drži svoju partiju ujedinjenu i da će partija izgubiti ako dočekaju jesen i predsedničke izbore kao podeljena stranka.\n“Zato ću da se fokusiram na te ideje i na ta rešenja i neću pokušavati da odbranim nešto neodbranjivo”, rekao je Rajan.


RTS 1 U susret Svetskom prvenstvu u košarci 2019.\npetak, 28. jun 2019, 22:00\nSvakog utorka i petka od 22.00 na RTS 1, Slobodan Šarenac u serijalu U susret Svetskom prvenstvu okuplja našu košarkašku reprezentaciju širom planete. U četvrtoj epizodi čeka nas poseta Bobiju Marjanoviću.\nSlobodan Šarenac nas uvodi u emisiju kroz priču o Filadelfiji, gradu u kom Boban Marjanović živi i igra košarku, ali i o tome kakva veza postoji između Silvestera Stalonea i Bobija, kao i zašto našeg reprezentativca zovu "Bobinator".\nPratimo Šarenca i Bobija kroz priče o NBA-ju, selidbama i novim počecima u Americi. Čućemo kako se druže on i Teodosić, šta o njemu misle njegovi saigrači kao i koji klub mu se najviše dopao.\nSaznaćemo šta je „chicken dance", šta je Bobijeva neostvarena želja, šta misli o reprezentaciji i kako se šali na svoj račun sa saigračem Simonsom.\n"U susret Svetskom prvenstvu", petak, 22.00, RTS1\n(petak, 28. jun 2019, 09:36) - anonymous [neregistrovani]\nPohvala za ovog sjajnog komentatora, nije da ne bi gledao košarku i našu reprezentaciju, ali veći deo pripada upravo Šarencu! 1000 puta sam rekao, da bi ladno mogao da bude selektor naše reprezentacije, jer čini mi se da nekada više zna i od samog selektora o igračima i pravilima ove igre. Bravoo majstoree!!!\nMiraš Dedeić - od Padre Mikelea do nepriznatog Mihaila


Unifikacija alata i funkcija • Poportal\nSektor za informacione i telekomunikacione usluge ogranka „TE-KO Kostolac“ u 2018. godini stvorio je tehnološke uslove za realizaciju softverskih funkcija u svim delovima ogranka, razuđenim na više od 50 kvadratnih kilometara.\nTim povodom, razgovarali smo s Markom Grujićem, rukovodiocem ovog sektora.\n− Godina za nama bila je izuzetno uspešna, pa svoje rezultate s ponosom možemo da istaknemo. Završen je optički vod kojim se mrežna infrastruktura na Površinskom kopu „Ćirikovac“ podiže na daleko viši nivo. Ujedno, to je i poslednja lokacija koja nije bila pokrivena optičkim vezama. U delu koji se tiče podrške korisnika, uveden je IT asset menagment, u prevodu upravlјanje resursima, koje nam pomaže da ustanovimo realno stanje računarske opreme na terenu, odnosno sistemskih softvera koje zaposleni koriste u ogranku.\nOvakav alat je neophodan za jedan moderan informacioni sistem i pruža apsolutnu kontrolu nad svakodnevnim izazovima. Informacione i komunikacione tehnološke potrebe jednog velikog energetskog subjekta kao što je ogranak „TE-KO Kostolac“ mogu se podeliti na korporativne i tehničke informacione i komunikacione poslove.\nZaposleni u Informacionom sistemu isklјučivo su orijentisani na tehnički deo, koji je neophodan kao podrška svim delovima ogranka, kao i u automatizaciji upravlјačkih funkcija klјučnih poslovnih procesa − naglašava Grujić.\nMarko Grujić, rukovodilac Sektora za informacione i telekomunikacione usluge ogranka „TE-KO Kostolac“\n− U prošloj godini, Sektor za informacioni sistem preuzeo je održavanje sistema video-nadzora i time je zaokruženo održavanje kompletnog sistema tehničke zaštite, s obzirom na to da je od početka bio nadležan za održavanje sistema evidencije radnog vremena i kontrole pristupa. U 2018. godini mnogo je urađeno na pobolјšanju rada ovog sistema. Veliku pomoć imali smo od kolega iz ogranka RB „Kolubara“, te im ovom prilikom posebno zahvalјujem na velikoj podršci i saradnji − poručuje Grujić.\n− Postojećom sistematizacijom, koja je izmenjena u maju, informacioni sistem je organizovan kao sektor sa tri službe: Služba za razvoj i održavanje aplikativnog softvera, Služba za održavanje hardvera, sistemskog softvera, računarske mreže i internet servisa, i Služba za telekomunikacije − kaže Grujić.\n– Reč je o projektima koji bi u bližoj budućnosti trebalo da daju konkretne rezultate, pre svega u delovima bez kojih mi ostali ne bismo mogli ni da postojimo, odnosno u automatizaciji upravlјačkih funkcija proizvodnje uglјa i energije − rekao je Grujić.\nAutor: EPS Energija / N.Antić


Objavljen izveštaj “Stanje demokratije u Srbiji 2020” - European Western Balkans\nCentar savremene politike / European Western Balkans, u okviru projekta „Civilno društvo za unapređenje pristupanja Srbije Evropskoj uniji“ koji sporovodi Beogradska otvorena škola (BOŠ) uz podršku Kraljevine Švedske, objavio je izveštaj iz senke „Stanje demokratije u Srbiji 2020“. Oslanjajući se na kriterijume za članstvo u EU iz Kopenhagena, kao i izveštaje Evropske komisije o državama kandidatima, „Stanje demokratije u Srbiji 2020“ pokriva pet oblasti: izbore, rad parlamenta, upravljanje, civilno društvo i slobodu izražavnja.\n“Stanje demokratije u Srbiji 2020” četvrti je po redu godišnji izveštaj iz senke koji Centar savremene politike / EWB objavljuje na ovu temu, a pokriva period od 1. oktobra 2019. do 31. avgusta 2020. godine.\nKako se navodi u uvodu, ovogodišnji izveštaj odskače od prethodnih zahvaljujući značajnom broju ozbiljnih problema zbog kojih se opravdano može postaviti pitanje da li je Srbija danas još uvek demokratska zemlja, kao i da li se zbog toga udaljava od članstva u Evropskoj uniji.\nNa ovogodišnjim izborima, kako se ističe u izveštaju, uočene su značajne neregularnosti, uključujući proces prikupljanja potpisa i rekordno poništavanje glasova, kao i promenu izbornih zakona u izbornoj godini. Sve ozbiljnije manjkavosti izbornog procesa iz prethodnih ciklusa, poput medijske neravnoteže i pritisaka na glasače, ponovo su se javile.\nPored toga što je većina opozicionih stranaka bojkotovala izbore, postoji sumnja da je vladajuća stranka zloupotrebila situaciju izazvanu pandemijom COVID-19, što je uključivalo nastavak kampanje tokom vanrednog stanja i ozbiljne navode o manipulaciji broja zaraženih i preminulih, naglašava se u izveštaju.\nKada je reč o stanju parlamentarizma u Srbiji, ono se dodatno se pogoršalo u prvoj polovini 2020, nesastajanjem Narodne skupštine skoro sve vreme vanrednog stanja, u veme kada se u gotovo svim zemljama Evrope našao način da glavna zakonodavna tela nastave sa radom. Takođe, 12. saziv Narodne skupštine nije osposobljen za rad ni tri meseca nakon izbora, iako za to ne postoji nikakva objektivna prepreka. Ove činjenice dugoročno potkopavaju položaj Narodne skupštine Srbije kao ustavno ravnopravnog organa vlasti, stoji u izveštaju.\nU izveštaju se takođe navodi da su kapaciteti sprovođenje procesa evropskih integracija bitno umanjeni s obzirom na to da je pozicija šefa pregovaračkog tima o pristupanju Srbije EU upražnjena već godinu dana. Ovaj postupak viđen je od strane pojedinih organizacija civilnog društva kao deo trenda napuštanja državne uprave od strane onih kadrova koji se bave evropskim integracijama zbog neadekvatnih uslova rada i političkih pritisaka.\nProstor za slobodno delovanje i razvoj organizacija civilnog društva (OCD) nastavlja trend sužavanja, navodi se u izveštaju, uzimajući u obzir zabeležene pritiske na istraživače, aktiviste i novinare, kampanje zastrašivanja i rušenja ugleda kroz delovanje vladinih nevladinih organizacija i izjave državnih zvaničnika. Posebno se ističe zahtev Uprave za sprečavanje pranja novca za uvid u podatke o finansijskim transakcijama 37 organizacija i medija, kao i 20 pojedinaca, što je protumačeno kao oblik pritiska.\nKonačno, proglašenje vanrednog stanja 15. marta 2020. koje je trajalo do 6. maja, predstavljalo je osnov za ograničavanje slobode izražavanja, navodi se u izveštaju. Ističe se kontroverzno hapšenje novinarke Ane Lalić, kao i kratkotrajna odluka Vlade Srbije da centralizuje tok informacija o pandemiji. Napominje sa da je usvojena nova Medijska strategija, ali i da su stručnjaci su upozorili da se bez izrade odgovarajućeg seta medijskih zakona koji bi podržali ciljeve Strategije, kao i njihove implementacije, ne može znati njen krajnji rezultat.\nCelokupan tekst izveštaja dostupan je na sledećem linku: Stanje demokratije u Srbiji 2020.\nStanje demokratije značajno pogoršano u uslovima bojkota i vanrednog stanja\nMiščević: Članstvo Srbije u EU važno i za Uniju\nEWB 13. 12. 2017. 13. 12. 2017.\nĐorđo Frušone 15. 05. 2017. 15. 05. 2017.\n[EWB Intervju] Vuksanović: Kineski uticaj u Srbiji će ojačati nakon pandemije\nNikola Burazer 24. 03. 2020. 23. 03. 2020.


Predlog zakona o poreklu imovine i posebnom porezu naći će se uskoro pred poslanicima Skupštine Srbije a, ukoliko bude usvojen, političari i 'obični' građani će plaćati poseban porez od 75 odsto na imovinu čije poreklo ne mogu dokazati.\nPrema zakonskom predlogu, unakrsnu proveru imovine sprovodiće Posebna jedinica Poreske uprave. Utvrđivaće imovinu i uvećanje imovine fizičkog lica, kao i poseban porez na uvećanje imovine za koju fizičko lice ne može da dokaže da je steklo na zakonit način.\nPoreska kontrola se, prema predlogu, pokreće ako se ustanovi razlika između stvarne i prijavljene imovine. Na udaru zakona biće oni koji su u tri uzastopne godine uvećali imovinu za najmanje 150.000 evra, a to nisu prijavili. Kako stoji u Predlogu zakona, postupak se može pokrenuti i po prijavi građana ili druge institucije.\nTeret dokazivanja uvećanja imovine je na Poreskoj upravi, dok je teret dokazivanja porekla imovine na obvezniku. Tamo, međutim, gde se steknu osnove sumnje o krivičnom delu, Poreska uprava obaveštava policiju i tužilaštvo.\nPredstavnici vlasti najavljuju da će se zakon odnositi podjednako na sve.\nPremijerka Srbije Ana Brnabić izjavila je da se, zbog sumnji na korupciju političara, ali i "nedokazanih insinuacija na korupciju", zalaže da se detaljno ispita imovina funkcionera pre nego što preuzmu funkciju i kada je napuste.\n"Mislim da je to važno za građane Srbije, mislim da je to takođe važno i za ljude koji će se u budućnosti baviti politikom", rekla je Brnabić na konferenciji Nacionalne alijanse za lokalni ekonomski razvoj (NALED).\nPrema najavama zvaničnika, Predlog zakona o poreklu imovine i posebnom porezu naći će se pred poslanicima Skupštine Srbije za nekoliko dana, dva meseca pred parlamentarne izbore koji su najavljeni za 26. april.\nPredsednik Srbije Aleksandar Vučić izjavio je krajem 2019. godine da ne želi da se protumači da se zakon usvaja kao oruđe u predizbornoj kampanji jer bi "mnogi imali problem da dokažu odakle im imovina", zbog čega će insistirati da se prvo ispita njegova i imovina njegove porodice.\nIpak, članica Savetu za borbu protiv korupcije, savetodavnog tela Vlade Srbije, Jelisaveta Vasilić smatra da donošenje ovog zakona, pravno gledano, nije bilo nužno jer osnov za unakrsno ispitivanje prihoda i imovine građana postoji i u aktuelnim zakonima.\nProblem je, smatra ona, što do sada nije postojala politička volja bilo koje vladajuće garniture da se oni i primenjuju. Vasilić ne veruje i da će se novom regulativnom ta volja pojaviti.\n"I ranije su donošeni zakoni, poput Zakona o poreskom postupku i poreskoj administraciji. Prema tome, mislim da smo imali dosta elemenata na osnovu kojih smo mogli da ispitujemo imovinu. Ništa ih nije sprečavalo da to čine", ocenjuje za Radio Slobodan Evropa (RSE) Jelisaveta Vasilić.\n'Nedostatak političke volje'\nZakon o poreskom postupku i poreskoj administraciji, usvojen 2002. godine, uveo je metod unakrsne provere prihoda i imovine, kojim je trebalo da se utvrdi vanredni porez na neprijavljene prihode po stopi od 20 odsto, za razliku od predloga aktuelnog zakona koji predviđa stopu od 75 odsto.\nGoran Radosavljević, profesor javnih finansija na FEFA fakultetu i bivši državni sekretar u Ministarstvu finansija (u Vladi Mirka Cvetkovića, Demokratska stranka, postavljen 2011. godine) smatra da novi zakon nije bio nužan i nije uveren da će se primenjivati jer se, kako ocenjuje, nije primenjivao ni Zakon o poreskom postupku.\n"Meni se na kraju dana čini da ono što je nedostajalo tokom svih prethodnih 20 i više godina jeste u stvari nedostatak političke volje da se to sprovede. I ne vidim da se to sada promenilo", kaže Radosavljević.\nU odnosu na nacrt zakona s početka prošle godine, Vlada je promenila jednu od najviše kritikovanih odredaba - da se imovina proverava od 1. januara 2007, od kada je Poreska uprava uspostavila elektronske baze.\nMinistarka pravde Nela Kuburović i predsednica Vlade Ana Brnabić potvrđuju da ovaj zakon neće imati vremensko ograničenje.\nZakon se, kako se navodi u Predlogu, donosi u kontekstu borbe protiv korupcije. Evropska komisija u izveštaju o napretku Srbije za 2019. godinu ukazuje da korupcija preovladava u mnogim oblastima i da ostaje pitanje koje izaziva zabrinutost. Komisija je navela i da je neophodna jaka politička volja da bi se efikasno rešilo pitanje korupcije, kao i da Srbija hitno treba da poboljša rezultate u otkrivanju i krivičnom gonjenju korupcije.\nDa li je vlast na proveri?\nJavni funkcioneri imaju zakonsku obavezu da svoju imovinu prijavljuju Agenciji za borbu protiv korupcije. U jednom od tih postupaka, Agencija je 2014. godine kontrolisala imovinu Aleksandra Vulina, koji je tada bio ministar za rad i zatražila da objasni kako je finansirao kupovinu strana u vrednosti od 205 hiljada evra.\nNakon Vulinove tvrdnje da je novac pozajmio od suprugine tetke iz Kanade, ne našavši dokaze za to, Agencija ga je krajem 2015. prijavila Tužilaštvu za organizovani kriminal, da bi ta institucija dve godine kasnije okončala postupak saopštivši da nema dokaza da je Vulin počinio krivično delo iz njene nadležnosti. Predmet je prebačen u Prvo osnovno tužilaštvo, koje je proveravalo samo da li je ministar prijavio stan i, pošto je utvrdilo da jeste, obustavilo je postupak. Aleksandar Vulin danas je ministar odbrane u Vladi Srbije.\nNe upuštajući se u odluke tužilaštava profesor javnih finansija Goran Radosavljević za RSE kaže da je Poreska uprava trebalo da reaguje, a da se nije oglasila.\n"Poreska uprava je apsolutno imala sve zakonske mogućnosti da ispita poreklo tog novca, a nije se ni oglasila, tako da sve to dovodi u sumnju da će to da se promeni bilo kakvim donošenjem neke nove regulative. Prosto, poreska uprava će postupati tamo gde joj neko kaže da postupa, odnosno, neće postupati u slučajevima u kojima im neko ne kaže da to radi", kaže Radosavljević.\nVladajuća Srpska napredna stranka je 2012. godine, kada je došla na vlast, obećala nultu tačku tolerancije korupcije. Lider SNS-a Aleksandar Vučić je početkom 2013. kao prvi potpredsednik vlade obećavao da će predlog zakona o poreklu imovine te godine ući u skupštinsku proceduru. Isto obećanje ponovio je i 2016., tada sa funkcije premijera.


KAP Kombinat Aluminijuma Podgorica – Bankar.me\nMay 17, 2022 BIZNIS, CRNA GORA, SVE VIJESTI 0\nJanuary 18, 2022 BIZNIS, CRNA GORA, SVE VIJESTI 0\nZa sve kompanije koje bi se javile eventualno na neki tender, ili neki drugi način, u budućnosti za preuzimanje KAP-a, pa i En+ grupu, uslov mora biti garancija za obezbjeđivanje energetskog objekta za potrebe KAP-a, kako proizvodnja ne bi zavisila od postojećeg energetskog sistema Crne Gore.\nTrenutno je u fabrikama trupaca i legura i ostalim djelovima KAP-a zaposleno 200 radnika, dok su se ostali prijavili na Zavod za zapošljavanje. Vjerujemo da će biti primljeni u Elektroprivredu, što su im obećali iz te firme\nJanuary 6, 2022 BIZNIS, CRNA GORA, SVE VIJESTI 0\nBio sam jako razočaran kada sam saznao za planirano zaustavljanje proizvodnje u Kombinatu aluminijuma (KAP), ali, nažalost, usled odsustva izbalansirane strategije razvoja domaće industrije i energetike to se prije ili kasnije moralo desiti, ocijenio je za “Dan” bivši izvršni direktor KAP-a Jurij Mojsejev (Yury Moiseev). On je bio poslednji izvršni direktor …\nDecember 30, 2021 BIZNIS, CRNA GORA, SVE VIJESTI 0\nRadnici KAP-a još nijesu sigurni da li će njihovi ugovori o radu biti na snazi od 1. januara, pa u zavisnosti od toga planiraju da od rukovodstva traže nove ugovore o isplati 450 eura u narednih šest mjeseci, koje im je obećao vlasnik Uniprom KAP-a Veselin Pejović\nPredstavnici radnika KAP-a ušli u zgradu Vlade, čekaju da ih primi Krivokapić ili resorni ministri\nDecember 23, 2021 BIZNIS, CRNA GORA, SVE VIJESTI 0\nNekoliko predstavnika radnika Kombinata aluminijuma ušlo je u zgradu Vlade i čeka da ih nakon sjednice Vlade primi premijer Zdravko Krivokapić ili resorni ministri.\nSindikat: Ne dozvoliti da 500 radnika KAP-a ostane bez posla\nDecember 22, 2021 BIZNIS, CRNA GORA, SVE VIJESTI 0\nPredsjednica Sindikata metalskih i rudarskih radnika Crne Gore Sandra Obradović saopštila je da su zatečeni i šokirani odlukom menadžmenta KAP-a da ugasi fabriku, odnosno da, kako je istakla, ne nastavi primarnu proizvodnju.\nRadnici KAP-a pisali Pejoviću: Molimo Vas da napravite ustupak kako bi nastavili da radimo\nDecember 20, 2021 BIZNIS, CRNA GORA, SVE VIJESTI 0\nZaposleni u primarnoj proizvodnji Kombinata aluminijuma Podgorica (KAP) obratili su se pismom vlasniku firme Uniprom koja gazduje KAP-om, Veselinu Pejoviću i zamolili ga da napravi ustupak i napor i prihvati ponudu Vlade, prema kojoj bi KAP nastavio da radi narednu godinu sa smanjenom proizvodnjom.\nDecember 17, 2021 BIZNIS, CRNA GORA, SVE VIJESTI 0\nKako u ovom trenutku nije potpisan novi ugovor o snabdijevanju KAP-a električnom energijom za 2022.godinu, a EPCG je najavila raskid postojećeg ugovora, dat je nalog zaposlenima da pristupe planskom isključenju ćelija. Ukoliko sve bude išlo po planu, sve ćelije će biti isključene do 31.12.2021. godine, za kada je EPCG najavila …


petak, 10 oktobar 2014 09:53\nDirektorka Međunarodnog monetarnog fonda (MMF) Kristin Lagard upozorila je danas da bi evrozona mogla ponovo pasti u recesiju, ukoliko ne budu preduzeti koraci da se to spriječi.\n"Ne kažemo da se zona evra kreće ka recesiji, ali kažemo da postoji ozbiljan rizik da se to dogodi ako ništa ne bude učinjeno", rekla je Lagard na godišnjoj konferenciji MMF-a i Svjetske banke u Vašingtonu, prenosi Frans pres.\nFond smatra da postoji šansa od 35 do 40 odsto da će evropska monetarna unija pasti u novu recesiju, što nije beznačajan procenat, navodi Lagard, dodajući da je recesiju moguće izbjeći ako zemlje koje bilježe budžetski suficit, kao i one sa deficitom, budu donosile prave odluke.\nMMF je ranije ove nedjelje snizio prognozu privrednog rasta 18-člane evrozone na 0,8 odsto u 2014. i na 1,3 odsto u 2015. Međutim, uz rastuću pretnju od deflacije i pad industrijske prozivodnje, čak i u najvećoj evropskoj privredi - Njemačkoj, mogući su i lošiji privredni rezultati.\nDirektorka MMF-a je napomenula da se samo "skroman dio" ekonomskog usporavanja evrozone može pripisati krizi u Ukrajini i sankcijama EU i SAD Moskvi.\nGlavni ekonomista MMF-a Olivije Blanšar upozorio je da bi dugotrajna ekonomska slabost evrozone mogla da predstavlja veliki problem za svjetsku privredu.\n07-08-2015 Hits:3590 Svijet\n07-08-2015 Hits:3809 Svijet\n10-10-2014 Hits:3864 Svijet